|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025. február 19 - ei**

**rendes ülésére**

**Tárgy:** Javaslat a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosítására – új ellátási forma bevezetésére

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő testület!**

Jelen előterjesztés mellékletét képező rendelettervezet egy új szociális támogatás bevezetésére tett javaslat mellett egyéb technikai módosításokat is tartalmaz, melyek szükségessége a rendelet gyakorlati alkalmazása során merült fel.

**Új szociális támogatás bevezetésének indokolása:**

Budapest Főváros VII. kerület Erzsébetváros Önkormányzata Képviselő-testületének az Önkormányzat tulajdonában álló lakások és nem lakás céljára szolgáló helyiségek bérbeadásáról szóló 12/2012. (III.26.) önkormányzati rendeletének hatályon kívül helyezésével egyidejűleg hatályba léptetett lakásgazdálkodás tárgyú rendelet alapján a bérleti díjak emelkedése várható. Az emelést kompenzálandó, a szociálisan leginkább rászorultak részére új természetbeni szociális ellátásként lakbértámogatást javaslok bevezetni.

Az új támogatás költségvetési vonzata az EVIN Nonprofit Zrt. bevételi oldalán jelenik meg, tekintettel arra, hogy a Rendelet-tervezet alapján a támogatásra való jogosultság és azzal egyidejűleg a bérleti díj kedvezmény mértéke is megállapításra kerül, és a jogosultság időtartama alatt az EVIN Nonprofit Zrt. a kedvezmény mértékével csökkentve állítja ki a bérlő által fizetendő bérleti díjat tartalmazó számlát.

A rendelettervezetben a szociálisan rászorultak köre úgy került meghatározásra, hogy a jogosultsági feltételek megegyezzenek az egyéb szociális ellátásokra vonatkozó jogosultsági feltételekkel, főképp a jövedelmi helyzet tekintetében.

**Technikai módosítások indokolása:**

*(Módosító rendelet 1. §)*

A 6. § (6) bekezdésének első mondatában az ellátások jogszabályi megjelölésére vonatkozó módosítást tartalmaz.

*(Módosító rendelet 2. §)*

A szociális tárgyú kérelmezők körében több esetben előfordult, hogy nehéz szociális körülményeik okán nem tudták kifizetni a vízóracsere díját vagy a közös költséget mérséklendő saját vízórát szereltettek volna fel és ehhez kértek támogatást. A jelenleg hatályos rendelet alapján, a közüzemi mérőórák vonatkozásában csak az előre fizető mérők felszerelése vagy a kikapcsolt mérők visszaállítása támogatható. A múltban ezen mérők cseréje volt a legdrágább tétel. A szociális területen dolgozó kollégáink egyre gyakrabban tapasztalják, hogy az ügyfelek részére a vízóra csere vagy annak felszerelési költsége is komoly problémát jelent. Ezért javasolt a meglévő támogatási körbe a vízóra felszerelés, valamint csere költségét is beemelni.

*(Módosító rendelet 3. § (1) bekezdés)*

A díjhátralékkal nem rendelkező és díjhátralékkal rendelkező kérelmezők részére megállapítható lakásfenntartási támogatások célját tartalmazó 13. § (1) és 13/A (1) bekezdések szerinti rendelkezés második mondatrészében eltérő sorrendben szerepel a közüzemi szolgáltatók felsorolása, ezért azt egységesíteni szükséges. A módosítást követően egységesen az alábbi mondatrész szerepel mindkét bekezdésben:

*„A lakásfenntartási támogatást elsősorban a lakbérhez, a közös költséghez, továbbá a villanyáram-, víz és a gázfogyasztás, a távhő-szolgáltatás, a csatornahasználat és a szemétszállítás díjához, vagy a tüzelőanyag költségeihez lehet megállapítani.”*

*(Módosító rendelet 3. § (2) bekezdés és 4. §)*

A hatályos Rendelet alapján nem jogosult lakásfenntartási támogatásra az, aki a kérelem benyújtásakor szociális alapú lakbért fizet.

A részletszabályok között azonban nincs szabályozva az eljárásrend tekintetben az az eset, ha a kérelmező a lakásfenntartási támogatás iránti kérelem benyújtásakor piaci vagy költségelvű bérleti díjat fizetett, de a lakásfenntartási támogatásra való jogosultság időtartama (12 hónap) alatti időszakban költségelvű vagy piaci lakbér fizetése helyett szociális alapú lakbér fizetésére válik jogosulttá.

A fenti esetekre vonatkozóan a megszűnésre, megszüntetésre vonatkozó szabályok köre kibővítésre kerül azzal, hogy a már megállapított lakásfenntartási támogatás megszűnik annak a hónapnak az utolsó napjával, amikortól részére a szociális alapú lakbér megállapításra kerül.

*(Módosító rendelet 7. §)*

Az adósságcsökkentési támogatás személyi hatályára vonatkozó rendelkezés pontosítását tartalmazza, úgy, hogy a személyi hatály tekintetében visszautal a Rendelet értelmező rendelkezésinek 4. § (9) bekezdésére, mely rendelkezés meghatározza az igénylők körét.

*(Módosító rendelet 8. §)*

Kisebb módosításokat tartalmaz.

*(Módosító rendelet 9. §)*

Javaslom hatályon kívül helyezni a Rendelet 13/B §-a szerinti Lakásfejlesztési települési támogatásra vonatkozó rendelkezéseket, tekintettel arra, hogy ez a támogatási forma célzottan a 2023. évi energiahatékonysági és klímavédelmi pályázaton történő részvétel miatt került a Rendeletbe. Ezen támogatás iránti igény a pályázat évében nem érkezett.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérem a Tiszelt Képviselő-testületet az előterjesztés megtárgyalására és a rendelettervezet elfogadására.

**Hatásvizsgálat**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelet módosításával az Önkormányzat elősegíti a legnehezebb helyzetben élők lakhatásának megőrzését.

**2. A jogszabály környezeti és egészségi következményei**

A rendeletmódosításnak nincs a környezetre vagy az egészségre gyakorolt közvetlen hatása.

**3. A jogszabály adminisztratív terheket befolyásoló hatásai**

A rendelet módosításával várhatóan többlet adminisztratív feladatok keletkeznek.

**4. A jogszabály megalkotásának szükségessége, a jogalkotás elmaradásának várható következményei**

A jogalkotás szükségességét indokolja a szociálisan rászoruló lakosok terheinek csökkentése, azonban a módosítás elmaradása jogsértést nem okoz.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás többlettárgyi feltételt, valamint többlet pénzügyi forrást nem igényel, a szükséges személyi, szervezeti, tárgyi és pénzügyi feltételek rendelkezésre állnak.

Budapest, 2025. január 30.

**Niedermüller Péter**

**polgármester**

Melléklet:

- Rendelettervezet a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosítására