**Budapest Főváros VII. Kerület Erzsébetváros Önkormányzat Képviselő-testületének**

**.../2025. (...) önkormányzati rendelete**

**Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosításáról**

[1] Budapest Főváros Közgyűlésének a főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló rendelete módosítását követően Budapest Főváros VII. kerület Erzsébetváros Önkormányzatának Képviselő-testülete felhatalmazást kapott arra, hogy rendeletben szabályozza Erzsébetváros közigazgatási területén a gazdálkodói várakozási hozzájárulás biztosítását.

[2] A Fővárosi Közgyűlés felhatalmazó rendelkezése alapján Budapest Főváros VII. kerület Erzsébetváros Önkormányzatának Képviselő-testülete meg kívánja teremteni annak lehetőségét, hogy közigazgatási területén gazdálkodói várakozási hozzájárulás legyen adható az arra jogosult gazdálkodó szervezetek részére.

[3] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében foglalt feladatkörében, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 3. pontja, továbbá a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet alapján Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosításáról a következőket rendeli el:

**1. §**

(1) Az Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet (a továbbiakban: Rendelet) 4.§ (5) bekezdése helyébe a következő rendelkezés lép:

„(5) Gazdálkodói várakozási hozzájárulás – kérelemre – annak a gazdálkodónak adható, amelynek székhelye, telephelye vagy fióktelepe a várakozási övezet területén van, az általa megjelölt olyan személygépkocsikra, három- vagy négykerekű motorkerékpárokra, három- vagy négykerekű segédmotoros kerékpárokra, vagy 3500 kilogramm megengedett legnagyobb össztömeget meg nem haladó tehergépkocsikra, amelyeknek a gazdálkodó az üzembentartója.”

(2) A Rendelet 4.§-a a következő (5a) - (5c) bekezdéssel egészül ki:

„(5a) A gazdálkodói várakozási hozzájárulás kiadásának feltételei:

1. a költségtérítés megfizetése,
2. a hozzájárulás kiadását megalapozó székhelyként, telephelyként vagy fióktelepként szolgáló ingatlan után fizetendő, lejárt esedékességű építményadó- vagy kommunális adó-tartozás nem áll fenn.

(5b) A gazdálkodói várakozási hozzájárulást a mobiltelefonos parkolási díjfizetési rendszer biztosítja.

(5c) A gazdálkodói várakozási hozzájárulás kedvezményének mértéke 50 %.”

**2.§**

Hatályát veszti a Rendelet 5.§ (4) bekezdése.

**3.§**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025. ………………….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános indokolás**

Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosításával a FÖR megszűnt rendelkezéseit kívánjuk átemelni.

**Részletes indokolás**

**1.§**

A FÖR 2025. január 1-vel hatályát vesztett 11. §-nak helyi rendeletbe való átemelése.

**2.§**

Hatályon kívül helyező rendelkezést tartalmaz.

**3.§**

A rendeletmódosítás alkalmazásának idejét jelöli meg, illetőleg a módosító rendelet hatályba lépésének és hatályon kívül helyezésének időpontját tartalmazza.