|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. február 19 - ei**

**rendes ülésére**

**Tárgy:** Javaslat a Budapest VII. kerület, Klauzál utca – Wesselényi utca és Dohány utca közötti szakaszának felújítására készülő telepítési tanulmánytervhez kapcsolódó főépítészi feljegyzés és partnerségi vélemények elfogadására

**Készítette:**

Sólyom Benedek DLA

főépítész

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Budapest VII. kerület, Klauzál u. 7-9. szám alatti 34419 helyrajzi számú ingatlanon a meglévő műemlék épületrészek bővítésével egy lakóingatlan építése-, illetve a Klauzál u. 8. szám alatti 34427 helyrajzi számú és a Klauzál u. 10. szám alatti 34428 helyrajzi számú ingatlanok emeletráépítéssel történő bővítését kívánja a GTC KLZ 7-10 Kft. megvalósítani. A tervezett beruházással kapcsolatosan Erzsébetváros Önkormányzata a magyar építészetről szóló 2023. évi C. törvény (*a továbbiakban: Méptv*.) 92. §-a alapján településrendezési szerződést *(a továbbiakban: TRSZ)* kíván kötni a beruházóval.

A Méptv. 92. § (1) bekezdése szerint *„a települési önkormányzat egyes településfejlesztési vagy településrendezési célok megvalósítására településrendezési szerződést köthet az érintett telek tulajdonosával vagy a telken beruházni szándékozóval (a továbbiakban együtt: a cél megvalósítója), az e törvényben és a törvény végrehajtására kiadott kormányrendeletben foglaltak alapján. A településrendezési szerződés közigazgatási szerződésnek minősül.”* A (2) bekezdés alapjána településrendezési szerződés megkötése előtt a települési önkormányzat képviselő-testülete dönt a cél megvalósítója által benyújtott telepítési tanulmányterv (határozati javaslat 3. számú melléklete) elfogadhatóságáról, annak hiánytalan benyújtásától számított 30 napon belül.

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm.rendelet (a továbbiakban: Korm.rendelet) 19. § (1) bekezdése a) pontja szerint Telepítési tanulmánytervet kell készíteni a TRSZ megalapozásához, mely a TRSZ mellékletét képezi.

A Korm.rendelet 56/A. § (1) bekezdése szerint a településrendezési szerződés tervezetét és az annak mellékletét képező telepítési tanulmánytervet az önkormányzati főépítész a képviselő-testülethez címzett 7. § (7) bekezdése szerinti feljegyzésben (határozati javaslat 1. számú melléklete) véleményezi.

A (2) bekezdés alapján *„az (1) bekezdés szerinti véleményében az önkormányzati főépítész arról nyilatkozik, hogy a telepítési tanulmányterv összhangban áll-e a település településfejlesztési és településrendezési céljaival, valamint a településrendezési szerződés tervezete összhangban áll-e a területrendezési szabályokkal, a települési zöldinfrastruktúra ellátottság követelményeivel, valamint – új beépítésre szánt terület kijelölése esetén – teljesülnek-e a* [*Méptv.*](https://njt.hu/jogszabaly/2023-100-00-00) *természeti rendszerek megőrzésével és új beépítésre szánt területek kijelölésével kapcsolatos előírásai.”*

A (3) bekezdés szerint *„a telepítési tanulmánytervet a (2) bekezdés szerinti véleményezést követően a település polgármestere véleményezteti a partnerekkel. A véleményezésre legalább 15 napos határidőt kell biztosítani.”*

A (4) bekezdés szerint *„az önkormányzati főépítész feljegyzését és a partnerek véleményét (határozati javaslat 23. számú melléklete) a település képviselő-testületének a településrendezési szerződés megkötése előtt érdemben vizsgálnia kell. E dokumentumok, valamint a beérkezett véleményekre adott és a képviselő-testület által elfogadott válaszok is a településrendezési szerződés mellékletét képezik.”*

A partnerségi egyeztetés szabályait a Budapest Főváros VII. Kerület Erzsébetváros Önkormányzat Képviselő-testületének 17/2017. (VI.22.) önkormányzati rendelet 2. §-ában az alábbiak szerint szabályozza: *„a telepítési tanulmányterv véleményezése a www.erzsebetvaros.hu honlapon keresztül történik 15 napon belül.”*

A TRSZ megalapozásához szükséges telepítési tanulmánytervet – amely a TRSZ mellékletét fogja képezni - 2025. január 05-ei keltezéssel az Obeliszk Stúdió Kft. elkészítette, illetve azt az önkormányzati főépítész feljegyzésben véleményezte.

A Korm. rendelet 56/A.§ (3) bekezdése szerint a partnerségi véleményezési eljárás megtörtént. A partnerek tájékoztatásra *(előterjesztés 1. számú melléklete)* kerültek az Önkormányzat honlapján és a Hivatal hirdetőtábláin 2025. 01. 20-án kihirdetett tájékoztatás szerint. A véleményezési határidő 2025. 02. 04-én lejárt, a véleményezésre rendelkezésre álló 15 napos határidőn belül partnerségi észrevétel nem érkezett.

Fentiek alapján kérem a tisztelt Képviselő-testületet a napirend megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének ……/2025. (II.19.) határozata a Budapest VII. kerület, Klauzál u. 7-9. szám alatti 34419 helyrajzi számú, a Klauzál u. 8. szám alatti 34427 helyrajzi számú és a Klauzál u. 10. szám alatti 34428 helyrajzi számú ingatlanon tervezett beruházáshoz kapcsolódó telepítési tanulmánytervről készült főépítészi feljegyzés és partnerségi véleményezési eljárás dokumentumainak elfogadásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a Budapest VII. kerület, Klauzál u. 7-9. szám alatti 34419 helyrajzi számú, a Klauzál u. 8. szám alatti 34427 helyrajzi számú és a Klauzál u. 10. szám alatti 34428 helyrajzi szám alatt tervezett beruházáshoz kapcsolódó – Klauzál utca – Wesselényi utca és Dohány utca közötti szakaszának felújítására készült telepítési tanulmánytervet véleményező főépítészi feljegyzést elfogadja a határozat 1. számú melléklete szerinti tartalommal,
2. a telepítési tanulmánytervvel kapcsolatos partnerségi véleményezési eljárás lezárásáról készült főépítészi feljegyzést elfogadja a határozat 2. számú melléklete szerinti tartalommal,
3. a Budapest VII. kerület Klauzál u. 7-9. szám alatti 34419 helyrajzi számú, a Klauzál u. 8. szám alatti 34427 helyrajzi számú és a Klauzál u. 10. szám alatti 34428 helyrajzi szám alatt tervezett beruházáshoz kapcsolódó, 2025. január 5-én kelt Obeliszk Stúdió Kft. által készített telepítési tanulmánytervet elfogadja a határozat 3. számú melléklete szerint.

**Felelős:** Niedermüller Péter polgármester

**Határidő:** 2025. február 19.

Budapest, 2025. 01. 30.

**Niedermüller Péter**

polgármester

**Előterjesztés melléklete:**

1. számú melléklet: Partnerek tájékoztatását igazoló hirdetmény

**Határozati javaslat mellékletei:**

1. számú melléklet: Főépítészi feljegyzés - telepítési tanulmányterv véleményezése
2. számú melléklet: Főépítészi feljegyzés - partnerségi véleményezés lezárásáról
3. számú melléklet: Telepítési tanulmányterv