**KÖZFELADAT-ELLÁTÁSI ÉS KÖZSZOLGÁLTATÁSI KERETSZERZŐDÉS**

amely létrejött

egyrészről

**Budapest Főváros VII. kerület** **Erzsébetváros Önkormányzata** (székhely: 1073 Budapest, Erzsébet krt. 6., törzskönyvi azonosító szám: 735704, KSH statisztikai számjel: 15735708-8411-321-01, adóazonosító szám: 15735708-2-42, fizetési számlaszáma: 10403239-00033032-00000009, képviseli: Niedermüller Péter polgármester) (a továbbiakban: Önkormányzat),

másrészről

**KULT7 Erzsébetváros Nonprofit Korlátolt Felelősségű Társaság „b.a.” (korábbi elnevezése: ERöMŰVHÁZ Erzsébetvárosi Összevont Művelődési Központ Nonprofit Korlátolt Felelősségű Társaság)** (székhely: 1075 Budapest, Király u. 11., Cg.: 01-09-989563, adószám: 24081203-2-42; bankszámlaszám: ERSTE Bank Hungary Zrt. 10403239-00032982; képviseli: Gálvölgyi Dóra ügyvezető), mint Szolgáltató (a továbbiakban: Szolgáltató)

(az Önkormányzat és a Szolgáltató továbbiakban együttesen: Felek) között, alulírott helyen és napon, az alábbiak szerint:

# I. Előzmények

## I.1. Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 7. pontja a helyi közügyek, valamint a helyben biztosítható közfeladatok körében ellátandó helyi önkormányzati feladatok között nevesíti a kulturális szolgáltatás, különösen a nyilvános könyvtári ellátás biztosítását, a filmszínház, előadó-művészeti szervezetek támogatását, a kulturális örökség helyi védelmét, valamint a helyi közművelődési tevékenység támogatását.

## I.2. A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kult. tv.) 76. § (1)-(3) bekezdése alapján a települési önkormányzat kötelező feladata a helyi közművelődési tevékenység támogatása. A települési önkormányzat e feladatát közművelődési alapszolgáltatások - a települési önkormányzat eltérő adottságaira figyelemmel történő - megszervezése, meghatározott pénzügyi támogatás biztosítása, valamint a közművelődés helyi lakossági képviseletének szabályozott biztosítása révén látja el. A közművelődési alapszolgáltatások körébe tartozik a művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása; a közösségi és társadalmi részvétel fejlesztése; az egész életre kiterjedő tanulás feltételeinek biztosítása; a hagyományos közösségi kulturális értékek átörökítése feltételeinek biztosítása; az amatőr alkotó- és előadó-művészeti tevékenység feltételeinek biztosítása; a tehetséggondozás- és -fejlesztés feltételeinek biztosítása, valamint a kulturális alapú gazdaságfejlesztés. A Kult tv. 76. § (7) bekezdése alapján a főváros kerületeiben a települési önkormányzat kötelező feladata valamennyi közművelődési alapszolgáltatás megszervezése.

## I.3. A Kult. tv. 79. § (1)-(2) bekezdése alapján a települési önkormányzat a közművelődési rendeletében meghatározott közművelődési feladatok megvalósítására jogi vagy természetes személlyel közművelődési megállapodást köthet. A közművelődési megállapodásnak tartalmaznia kell a biztosítandó közművelődési alapszolgáltatások körét és azok díját, a közművelődési alapszolgáltatások biztosításával kapcsolatban a helyi lakossággal és annak önszerveződő közösségeivel történő kapcsolattartás elveit, főbb szempontjait, a közművelődési alapszolgáltatásokban érintettek körét, a helyi lakosság és annak önszerveződő közösségei által ingyenesen vagy térítési díjért igénybe vehető közművelődési alapszolgáltatásokat, a közművelődési alapszolgáltatás igénybevételi lehetőségeinek minimális időtartamát és rendszerességét, a közösségi színtér vagy közművelődési intézmény közművelődési célú minimális nyitva tartását, a megállapodás személyi, tárgyi és pénzügyi feltételeit, valamint a közművelődési alapszolgáltatások biztosításában közreműködőktől megkívánt szakképzettséget.

## I.4. Az Önkormányzat közművelődési közfeladat ellátásának tartalmi alapjait és szervezeti kereteit a Budapest Főváros VII. kerület Erzsébetváros Önkormányzata Polgármesterének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglalt jogköre alapján a Képviselő-testület feladat- és hatáskörében meghozott, a helyi közművelődési feladatok ellátásáról szóló 13/2021. (II.17.) önkormányzati rendelete tartalmazza.

## I.5. Önkormányzat a Képviselő-testület 468/2016. (XII.15.) határozata alapján hozta létre a közművelődési alapszolgáltatások biztosítására irányuló közszolgáltatási keretszerződést a Szolgáltatóval, amely keretszerződést azóta 11 alkalommal módosította az önkormányzat képviselő-testülete. A Felek jelen közfeladat-ellátási és közszolgáltatási keretszerződés aláírásával új alapokra kívánják helyezni a közszolgáltatások gyakorlati megvalósítását, ezért a korábbi közszolgáltatási keretszerződés helyébe **a jelen Közfeladat-ellátási és Közszolgáltatási Keretszerződés (a továbbiakban: Keretszerződés) lép, amelyet a Képviselő-testület …/2025. (II.19.) határozatával jóváhagyott.**

# II. Közbeszerzési rendelkezések

## II.1. Felek a közbeszerzésekről szóló 2015. évi CXLIII. törvény (a továbbiakban: Kbt.) 9. § (1) bekezdés h) pontjával, valamint 9. § (6) bekezdésével összhangban, a Szolgáltató in-house nyilatkozata alapján közbeszerzési eljárás lefolytatása nélkül kötik meg jelen Keretszerződést.

## II.2. Szolgáltató kijelenti, hogy a Kbt-ben meghatározott in-house feltételek a Keretszerződés aláírásának időpontjában az alábbiak szerint fennállnak:

1. Az Önkormányzat a Szolgáltató felett a saját szervezeti egységei felettihez hasonló kontrollt gyakorol, döntő befolyással rendelkezik a Szolgáltató stratégiai céljai meghatározásában és működésével kapcsolatos jelentős döntések meghozatalában,
2. a Szolgáltató kizárólagos önkormányzati tulajdonban áll, a Szolgáltatóban közvetlen magántőke-részesedés nincsen,
3. a Szolgáltató éves nettó árbevételének több mint 80%-a az Önkormányzattal vagy az Önkormányzat által kontrollált más jogi személlyel kötött vagy kötendő szerződések teljesítéséből származik.

## II.3. A Szolgáltató közfeladatellátásból és közszolgáltatásból származó bevétele a Kbt. 9. § (6) bekezdése alapján az Önkormányzattól származó bevételnek minősül, tekintettel arra, hogy a fenti rendelkezés szerint „a szerződések teljesítéséből származik az azok alapján, harmadik személy részére teljesített közszolgáltatás ellenértéke is, tekintet nélkül arra, hogy az ellenértéket az ajánlatkérő vagy a közszolgáltatást igénybe vevő személy fizeti meg”.

## II.4. A Szolgáltató a Keretszerződés II.2. pont c) alpontjában meghatározott feltételek igazolására a Kbt. 9. § (7) bekezdésében foglaltak alapján bemutatja az éves hiteles üzleti tervét, amely az **Éves Finanszírozási Megállapodás** megkötésének alapja.

## II.5. Felek rögzítik, hogy a Kbt. 9. § (5) bekezdése alapján az in-house feltételeknek a szerződés teljes időtartama alatt fenn kell állniuk. A Szolgáltató erre tekintettel kötelezettséget vállal arra, hogy a jelen Keretszerződés teljes időtartama alatt figyelemmel kíséri a jogszabályi feltételek fennállását, és amennyiben tudomására jut, hogy a fent felsorolt jogszabályi feltételek bármelyikében a Szolgáltató vonatkozásában olyan változás állt be, amely alapján az in-house feltételek teljesítése veszélybe kerül, erről haladéktalanul értesíti az Önkormányzatot.

## II.6. Amennyiben az említett in-house feltételek bármelyikének teljesülése kétségessé válik, Felek kötelesek haladéktalanul tárgyalásokat kezdeni a Keretszerződés felülvizsgálata céljából.

# III. A Keretszerződés célja

## III.1. Felek a jelen Keretszerződésben határozzák meg a Szolgáltató által ellátandó közfeladatok tartalmát, a közfeladatok ellátásához szükséges működési költségek finanszírozásának módját, az elszámolás szabályait, valamint területi és időbeli hatályát.

## III.2. Felek megállapodnak abban, hogy az V. fejezetben részletezett közfeladatok ellátásához szükséges forrást az Önkormányzat működési és felhalmozási támogatásként, a közszolgáltatás ellentételezéseként nyújtja a Szolgáltató részére a VI. fejezetben részletezett feltételek szerint. A Szolgáltató az V. fejezetben részletezett közfeladatokat a saját nevében, a szakmai programja alapján látja el.

## III.3. Jelen Keretszerződés célja továbbá az V. fejezetben részletezett közfeladatok ellátását biztosító finanszírozás előzetes, objektív, átlátható, ellenőrizhető megállapításának rögzítése annak érdekében, hogy a Szolgáltatónál ne merüljön fel olyan közvetett vagy közvetlen gazdasági előny, amely alkalmas lehet a piaci verseny torzítására.

# IV. A Keretszerződés tárgya

## IV.1. Az Önkormányzat Erzsébetváros polgárainak közösségi művelődését szolgáló, az Mötv. 13. §-ában önkormányzati feladatként megfogalmazott közfeladat, kulturális szolgáltatás, ezen belül a közművelődési tevékenység támogatásának ellátásával, közművelődési alapszolgáltatások biztosításával, valamint közművelődési intézmény működtetésével – az Európai Unió működéséről szóló szerződés 106. cikke (2) bekezdésének az általános gazdasági érdekű szolgáltatások nyújtásával megbízott egyes vállalkozások javára közszolgáltatás ellentételezése formájában nyújtott állami támogatásra való alkalmazásáról szóló 2012/21/EU bizottsági határozatban (HL L 7., 2012.1.11., 3-10. o.) foglaltak figyelembe vételével – **2025. március 1. napjától 2030. december 31. napjáig** tartó határozott időtartamra megbízza a Szolgáltatót.

## IV.2. Felek rögzítik, hogy a közművelődés területén egymás érdekeinek kölcsönös figyelembevételével együtt kívánnak működni. A kulturális színterek és lehetőségeik kihasználásával a színvonalas közművelődési szolgáltatás minőségének javítását, a kerület polgárságának érdeke és igénye szerinti választék biztosítását célozzák meg.

## IV.3. A közművelődési közszolgáltatási feladatokat a Szolgáltató a székhelyén és az alapító okiratában felsorolt telephelyeken alapító okirata alapján jogosult végezni. A tevékenységeit, várható kiadásait és a tevékenységével összefüggően várt bevételeket a Szolgáltató az Önkormányzat Képviselő-testülete által jóváhagyott éves **Közszolgáltatási terve** és az ahhoz kapcsolódó **Éves Finanszírozási Megállapodás** tartalmazza.

## IV.4. Az Önkormányzat megbízza a Szolgáltatót, hogy tevékenységét a kerület kulturális életének hagyományait figyelembe véve tervezze és végezze, ennek érdekében működjön együtt a kulturális szolgáltatást nyújtó kerületi szervezetekkel.

# V. A Szolgáltató feladatai

## V.1. A Szolgáltató a Kult. tv. 76. § (3) bekezdése szerinti közművelődési alapszolgáltatások biztosítását, közművelődési intézmény működtetését és kapcsolódó tevékenységek (kulturális szolgáltatási feladatok) ellátását az V.2.-V.10. pontokban részletezett feladatok szerint az alapító okirata szerinti székhelyén és telephelyein, részint ingyenesen, részint kedvezményes térítési díj ellenében nyújtja.

## V.2. A Szolgáltató a művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása alapszolgáltatás körében különösen:

1. a kerületi lakosság köréből érdeklődési körük, igényeik, életkoruk alapján szerveződő kisközösségek részére, a felmerült igények figyelembevételével előadásokat, klub jellegű összejöveteleket, programokat szervez,
2. székhelyén és telephelyein klubok, körök, művészeti csoportok részére helyiséget, igény esetén szakmai segítséget biztosít,
3. a kerületi székhellyel rendelkező civil szervezetek számára programjaik, eseményeik megvalósításához kedvezményes áron vagy ingyenesen helyiséget biztosít.

## V.3. A Szolgáltató a közösségi és társadalmi részvétel fejlesztése alapszolgáltatás körében különösen:

1. a gyermek és ifjúsági korosztály művelődési, kulturális életének fejlődése, az előadó- és alkotóművészetek iránti érdeklődésének felkeltése érdekében programokat, klubokat szervez,
2. a kerület időskorú lakossága számára szórakozási és egészségmegőrző programokat biztosít, kiemelt figyelmet fordít a generációk közötti kapcsolatok erősítésére,
3. a családok együtt töltött minőségi idejének támogatására kulturális és szabadidős programokat szervez,
4. a létesítmények adottságait figyelembe véve és lehetőségeihez mérten helyet biztosít egyes, a tanulóifjúságot érintő összejövetelekhez, kulturális igényeik színvonalas gazdagításához,
5. a kerületi köznevelési intézményekkel együttműködve gyermek- és ifjúsági rendezvények megszervezésében és megrendezésében működik közre,
6. a lelki egészség megőrzését szolgáló programokat szervez,
7. könnyű- és komolyzenei, irodalmi és filmművészeti témájú kulturális programokat, rendezvényeket szervez.

## V.4. A Szolgáltató az egész életre kiterjedő tanulás feltételeinek biztosítása alapszolgáltatás körében különösen:

1. iskolarendszeren kívüli öntevékeny, önképző szakköröket működtet a lakosság igényeihez igazodóan,
2. ismeretterjesztő programokat szervez,
3. a hátrányos helyzetű gyermekek számára az életesélyeiket javító tanulási lehetőségeket biztosít,
4. hozzásegíti az érdeklődőket az elektronikus közszolgáltatások megismeréséhez, a digitális világban történő eligazodáshoz.

## V.5. A Szolgáltató a hagyományos közösségi kulturális értékek átörökítése feltételeinek biztosítása alapszolgáltatás körében különösen:

1. közreműködik Erzsébetváros történelmi és kulturális hagyományainak ápolásában, programokat szervez, együttműködik más szervezetekkel,
2. zenei-, irodalmi-, képzőművészeti- és filmművészeti előadásokat, programokat, kiállításokat szervez,
3. a helyi nemzetiségi önkormányzatokkal együttműködve a különböző kultúrák találkozásának jegyében kulturális és gasztronómiai eseményeket szervez,
4. az anyanyelv ápolása érdekében programokat szervez,
5. az Önkormányzattal együttműködve szervezi az állami, a nemzeti, a társadalmi és a kerülethez kötődő ünnepek helyi eseményeit, programjait.

## V.6. A Szolgáltató az amatőr alkotó- és előadó-művészeti tevékenység feltételeinek biztosítása alapszolgáltatás körében különösen:

1. tehetségkutató versenyeket, előadó művészeti programokat, workshopokat, alkotótáborokat szervez,
2. művészeti szervezetek, egyesületek számára helyszínt biztosít próbák, előadások megrendezéséhez
3. bemutatkozási lehetőséget nyújt egyes művészeti jellegű egyesületeknek, kortárs alkotók részére.

## V.7. A Szolgáltató a tehetséggondozás- és fejlesztés feltételeinek biztosítása alapszolgáltatás körében különösen a hátrányos helyzetű fiatalok felzárkózását segítő tanórán kívüli foglalkozásokat, művészeti és kompetenciafejlesztő programokat biztosít.

## V.8. A Szolgáltató a kulturális alapú gazdaságfejlesztés alapszolgáltatás körében különösen az Önkormányzattal és a helyi szolgáltatókkal együttműködve programokat szervez a kerület magas színvonalú kulturális életének biztosítása érdekében, hozzájárulva ezzel a kerület kulturális arculatának formálásához.

## V.9. Külön megállapodás alapján részt vesz egyéb rendezvények koordinálásában, szervezésében, lebonyolításában, az Önkormányzattal egyeztetett módon.

## V.10. Ellát minden olyan feladatot, mellyel Önkormányzat, vagy Önkormányzat Szervezeti és Működési Szabályzatában erre felhatalmazott szerv vagy személy az Mötv. 13. §-ban meghatározott kulturális, közművelődési közfeladat megvalósítása érdekében megbízza.

# VI. A közszolgáltatás ellentételezése

## VI.1. Az Önkormányzat a Szolgáltató jelen közszolgáltatási szerződésben foglaltak teljesítésével kapcsolatban felmerült kiadásainak, jelen közszolgáltatási szerződés teljesítésével kapcsolatban elért bevételeit meghaladó összegét ellentételezi, kompenzálja.

## VI.2. A Szolgáltató bevételekkel nem fedezett kiadásai ellentételezésének alapja az Önkormányzat által jóváhagyott **Közszolgáltatási terv** és annak alapján megkötött **Éves Finanszírozási Megállapodás**.

## VI.3 A Keretszerződés IV. fejezetében meghatározott közfeladatok megvalósítására a Szolgáltató **minden év október 31. napjáig** pénzforgalmi szemléletben elkészíti a következő évre vonatkozó éves közszolgáltatási tervet. A terv tartalmazza a tervezett programokat, rendezvényeket, a közszolgáltatási szerződés ellátásával kapcsolatos tervezett kiadásokat és bevételeket. Az éves közszolgáltatási tervet úgy kell elkészíteni, hogy annak végrehajtása ellenőrizhető legyen.

## VI.4. Az éves közszolgáltatási tervben a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet 3. §-ában meghatározott figyelembevételével legalább az alábbi tartalom bemutatása szükséges:

1. a tárgyévi tervezett programok, rendezvények bemutatása,
2. a tervezett kiadások és bevételek részletes bemutatása,
3. a működéshez szükséges díjazás finanszírozási tervét,
4. a szükséges létszám bemutatása,
5. a feladatellátás szakmai, tárgyi feltételei.

## VI.5. A Szolgáltató által elkészített közszolgáltatási terv figyelembevételével az Önkormányzat Képviselő-testülete a tárgyidőszakot megelőzően dönt a közszolgáltatási terv elfogadásáról, és a közszolgáltatás ellátásához kapcsolódó, tárgyidőszakra vonatkozó kompenzációs keret összegéről.

## VI.6. Az Önkormányzat Képviselő-testületének VI.5. pont szerinti döntése nyomán az Önkormányzat és a Szolgáltató jelen szerződéshez kapcsolódóan **minden év december 31. napjáig a következő évi** (január 1. napjától december 31. napjáig) **kompenzációs keretösszeg meghatározása tárgyában megállapodást köt** (**Éves Finanszírozási Megállapodás**).

## VI.7. Felek megállapodnak abban, hogy a VI.5. pontban meghatározott éves kompenzációs keretösszeg likvid alapon kerül biztosításra a Szolgáltató részére, az alábbi módon:

1. A Szolgáltató a tárgyév **január hónap 2. napjáig** köteles megküldeni az Önkormányzat részére a Szolgáltató éves likviditási tervét (a továbbiakban: **Éves Likviditási Terv**), amely havonkénti bontásban, a működési és felhalmozási célú támogatást elkülönítve, tartalmazza a várható kifizetéseken alapuló tárgyhavi likviditási tervet, azaz a Szolgáltató likviditási igényét. Az Éves Likviditási Tervet az Önkormányzat 2 munkanapon belül megvizsgálja és egyetértése esetén dönt annak elfogadásáról. Amennyiben az Önkormányzatnak észrevétele, kifogása van a Szolgáltató által benyújtott Éves Likviditási Tervvel kapcsolatban, úgy erről a Felek egyeztetnek, azzal, hogy a finanszírozás tényleges mértékéről az Önkormányzat **legkésőbb a tárgyév január hónapjának 7. napjáig dönt.**
2. Az Önkormányzat az általa visszaigazolt Éves Likviditási Terv szerinti forrás összegét **január hónapban január 11. napjáig,** majd ezt követően **havonta, a tárgyhónap 2. munkanapjáig teljesíti** a Szolgáltató Bankszámlájára.
3. Amennyiben az Éves Likviditási Terv szerinti forrás a következő hónapra vonatkozóan már előzetesen elégtelennek bizonyulna, úgy a Szolgáltató a **tárgyhónapot megelőző hónap 15. napjáig** módosított likviditási tervet készít és megküldi azt az Önkormányzat részére, amelynek elfogadásáról az Önkormányzat 3 munkanapon belül dönt.
4. Amennyiben az adott hónap során a Szolgáltató részére folyósított forrás elégtelennek bizonyulna, úgy a Szolgáltató az **adott hónap 15. napjáig** indoklással ellátott módosított likviditási tervet készít és megküldi az Önkormányzat részére, amelynek elfogadásáról az Önkormányzat 3 munkanapon belül dönt.

# 

# VII. Éves Finanszírozási Megállapodás

## VII.1.Felek a tárgyévi finanszírozásról a jelen Keretszerződés alapján évente megkötendő megállapodásban rendelkeznek, amelyben meghatározzák a Szolgáltató részére biztosított támogatásnak, közszolgáltatási ellentételezésnek (tárgyévi finanszírozás) a Szolgáltató saját nevében ellátott, V. fejezetben meghatározott feladatai közötti megosztását (a továbbiakban: **Éves Finanszírozási Megállapodás**). Az Éves Finanszírozási Megállapodásnak tartalmaznia kell az adott évre vonatkozóan a finanszírozás összegét működési és felhalmozási célú bontásban, a kifizetés ütemezését, valamint az elszámolási kötelezettségeket és a források felhasználásának egyéb feltételeit.

## VII.2. Felek megállapodnak abban, hogy amennyiben a tárgyévet megelőzően megállapított éves kompenzációs keret összege a jelen szerződésben meghatározott közszolgáltatási feladatok tárgyévi ellátását nem fedezi, abban az esetben a Felek a közszolgáltatási feladatok ellátásának gördülékenysége érdekében az Éves Finanszírozási Megállapodást közös megegyezéssel módosítják, amennyiben a Képviselő-testület a Szolgáltató által benyújtott kiegészítő tervet megalapozottnak tartja.

## VII.3. Ha a Szolgáltató a 2012/21/EU bizottsági határozat 5. cikkének megfelelően meghatározott összeget meghaladó kompenzációban részesül, az túlkompenzációnak minősül, és a kedvezményezettnek ezt vissza kell fizetnie, annak mértékétől függetlenül a tárgyév december havi elszámolásának elfogadását követő 5 napon belül. A visszafizetett összeg nem érvényesíthető kiadásként a visszafizetés időszakában benyújtott elszámolásban.

# VIII. Beszámolás, ellenőrzés

## VIII.1. A Szolgáltató köteles az Önkormányzat által biztosított finanszírozási összeg felhasználásáról **havonta, a tárgyhónapot követő hónap 15. napjáig elszámolni** a XI. fejezetben foglaltak szerint.

## VIII.2. A Szolgáltató az **éves közfeladat-ellátási és közszolgáltatási beszámolóban** mutatja be az V. pontban nevesített közfeladatok elvégzésének alakulását, a megvalósult programokat, eredményeket, tapasztalatokat. A Szolgáltató az éves közfeladat-ellátási és közszolgáltatási beszámolóját a **tárgyévet követő április 30-ig** köteles az Önkormányzat részére benyújtani. A beszámolóval egyidejűleg a Szolgáltató köteles **külön jogszabályban meghatározott** módon a működéséről, vagyoni, pénzügyi és jövedelmi helyzetéről az üzleti év könyveinek lezárását követően az üzleti év utolsó napjával, illetve a megszűnés napjával, mint mérleg fordulónappal **készített beszámolót** a könyvvizsgálói jelentéssel együtt az Önkormányzat részére megküldeni. Az éves közfeladat-ellátási és közszolgáltatási beszámoló, valamint a vagyoni, pénzügyi és jövedelemi helyzetről készített beszámoló elfogadásáról az Önkormányzat Képviselő-testülete dönt.

## VIII.4. Az Önkormányzat jogosult a finanszírozás felhasználását bármikor ellenőrizni, ennek során a Szolgáltatótól az ellenőrzéshez szükséges adatokat, eredeti bizonylatokat, egyéb szerződéshez kapcsolódó dokumentumokat - a Szolgáltatóval egyeztetett ésszerű határidővel - jogosult bekérni, azok tartalmába betekinteni, illetve a Szolgáltatóval egyeztetett időpontban helyszíni ellenőrzést tartani. Fentieken túl az Önkormányzat jogosult minden egyéb, az elszámoláshoz, ellenőrzéshez kapcsolódó további adatokat bekérni, valamint az Önkormányzat éves belső ellenőrzési terve szerint átfogó ellenőrzést végezni

# IX. A tevékenység, illetve a szolgáltatás helyszínének, időtartamának, a nyitva tartás rendjének meghatározása

## IX.1. A Szolgáltató

1. a KULT7 (Király utca 11.) nyitvatartási idejét az igénybevételtől függően, de minimum heti 40 órában határozza meg.
2. a Róth Miksa Emlékház és Gyűjtemény (1078 Budapest, Nefelejcs u. 26.) nyitvatartási idejét minimum heti 36 órában határozza meg.
3. a Klaudió Civil Központ (1072 Budapest, Nagy Diófa u. 34.) nyitva tartási idejét igénybevételtől függően, de minimum heti 20 órában határozza meg;
4. a K6 Galéria (1072 Budapest, Klauzál tér 6.) nyitva tartási idejét igénybevételtől függően, de minimum heti 20 órában határozza meg.

## IX.2. A Szolgáltató köteles gazdálkodását a tőle elvárható gondossággal, a költséghatékonyságot szem előtt tartva folytatni, különösen:

1. nem folytathat összességében veszteséges egyéb tevékenységet;
2. egyéb tevékenysége nem veszélyeztetheti a közszolgáltatási tevékenységét, ugyanakkor törekszik a rendelkezésére álló személyi állomány és eszközök minél teljesebb hatékony kihasználására.

## IX.3. Felek együttműködve mindent megtesznek annak érdekében, hogy a Szolgáltató állami, pályázati, alapítványi stb. támogatáshoz jusson, az így nyert támogatáshoz – az esetleges önrész mértékével megegyező mértékű kompenzáción túl – további kompenzáció nem nyújtható

## IX.4. A Szolgáltató jogosult arra, hogy a közszolgáltatási tevékenységek teljesítése érdekében – a jogszabályok rendelkezéseinek figyelembevételével – egy vagy több közreműködőt vegyen igénybe. A közreműködő teljesítéséért úgy felel, mintha saját maga teljesített volna.

# X. A közszolgáltatások teljesítéséhez rendelkezésre álló tárgyi eszközök

## X.1. Felek rögzítik, hogy az Önkormányzat a Szolgáltató alapító okiratában meghatározott, székhelyként illetve telephelyekként megjelölt ingatlanok használati jogát térítés nélkül a Szolgáltató részére adta. Az ezen ingatlanokhoz tartozó leltár szerinti **ingóságokat** feladatellátás céljából az Önkormányzat a Szolgáltató ingyenes tulajdonába adta a Klaudió Civil Központban (1072 Budapest, Nagy Diófa u. 34.) található ingóságok kivételével. A Klaudió Civil Központban található leltár szerinti ingóságokat az Önkormányzat a Szolgáltató ingyenes használatába adta.

## X.2. A meglévőkön felül, a feladatellátáshoz szükséges eszközök, anyagok beszerzése, az eszközállomány gyarapítása, annak pótlása a Szolgáltató feladata.

## X.3. A Szolgáltató vállalja, hogy a tulajdonába átadott, közművelődési tevékenységének folytatásához szükséges további eszközöket a jó gazda gondosságával óvja meg, azokat nem idegeníti el.

## X.4. A Szolgáltató a használatba kapott ingóságokkal kapcsolatosan ellátja az Önkormányzat vagyonnal való gazdálkodás szabályairól szóló önkormányzati rendelete szerinti analitikus nyilvántartás vezetési kötelezettségéhez kapcsolódó feladatokat.

# XI. Az elszámolás szabályai

## XI.1.A Szolgáltató által elszámolhatóak a jelen Keretszerződés V. fejezetében meghatározott feladatok elvégzésének teljesítésével kapcsolatban felmerülő kiadások:

1. a közszolgáltatási feladatok ellátásával összefüggő, működéssel kapcsolatos közvetett általános, üzemeltetési kiadások, bérleti költségek, karbantartási, közüzemi kiadások, telefon, internet, irodaszer, egyéb kiadások és vásárolt szolgáltatások (jogi, gazdasági, tanácsadási, egyéb);
2. a gazdasági társaság ügyvezetésével, a felügyelő bizottság működésével, az adminisztrációs feladatellátással, ügyintézéssel, adatszolgáltatással kapcsolatos kiadások;
3. a gazdasági társaság működésével összefüggő, a b) pontba nem tartozó személyi jellegű kiadások és járulékai;
4. a programokhoz tartozó közvetlen kiadások;
5. beruházási jellegű kiadások az Éves Finanszírozási Megállapodásban meghatározott értékhatárig
6. adó-, és adójellegű kifizetések.

## XI.2. A VIII. 1. pont szerinti elszámolást a következők szerint kell elkészíteni:

1. a pénzügyileg teljesített bevételeket és kiadásokat havonta, számviteli bizonylatonként olyan összesítőkbe kell felvezetni, melyek a közvetlen bevételeket és kiadásokat telephelyenként, a közvetett bevételeket és kiadásokat társasági szinten elkülönítetten mutatják be;
2. a bevételekről készítendő összesítő tartalmazza az elszámolás részét képező bevételt igazoló számviteli bizonylatok sorszámát, típusát, a kiállításának keltét, a teljesítésének dátumát, a gazdasági esemény rövid leírását, nettó összegét, bruttó összegét, a kompenzációnál elszámolt összeget, a számviteli bizonylat vevőjének nevét, amennyiben jogszabály előírja adószámát, a pénzügyi teljesítés időpontját, valamint a Szolgáltató képviseletére jogosult vagy az általa meghatalmazott személy aláírását;
3. a kiadásokról készítendő összesítő tartalmazza az elszámolás részét képező költséget igazoló számviteli bizonylatok sorszámát, típusát, a kiállításának keltét, a teljesítésének dátumát, a gazdasági esemény rövid leírását, nettó összegét, bruttó összegét, a kompenzáció terhére elszámolt összeget, a számviteli bizonylat kiállítójának nevét, adószámát, a pénzügyi teljesítés időpontját, valamint a Szolgáltató képviseletére jogosult vagy az általa meghatalmazott személy aláírását;
4. a közvetlen bevételeket meghaladó kiadásokat telephelyenként kell megállapítani és az elszámoló lapra felvezetni;
5. a közvetett bevételeket meghaladó kiadásokat társasági szinten kell megállapítani és az elszámoló lapra felvezetni

* amennyiben a Szolgáltató egyéb, arányosítást okozó tevékenységet nem végzett, a teljes összeget,
* amennyiben a Szolgáltató a közszolgáltatási feladatellátáson kívül egyéb tevékenységet is végzett, akkor a kompenzációba beszámítható összeget;

f) az elszámoló lapok tételeit összesíteni kell.

## XI.3. Az elszámoláshoz az alábbi dokumentumok benyújtása szükséges:

a) elszámolási időszakban pénzügyileg teljesített XI. 1. pontban meghatározott kiadásokat igazoló, számviteli bizonylatok, valamint adó- és járulékbevallások másolata,

b) tárgyhavi pénztárjelentések, banki kivonatok, előleg nyilvántartás másolata.

c) a Szolgáltató képviselőjének nyilatkozata, hogy az elszámolásban feltüntetett kiadások kifizetése előtt azok jogosságáról és összegszerűségéről – az ellenszolgáltatás teljesítését követően esedékes kifizetés előtt ezen felül az ellenszolgáltatás teljesítéséről is – előzetesen meggyőződött, illetve ezen kiadások teljes mértékben a közszolgáltatási szerződésben meghatározott feladatok ellátását szolgálták.

d) a közszolgáltatási feladattal való arányosítást tartalmazó, a kompenzáció összegébe beszámíthatóságot igazoló számítás.

Az a)-d) pont szerinti dokumentumok elektronikus adathordozón is benyújthatóak.

## XI.4. Az egyéb tevékenység közvetlen költségét közfeladatként tilos elszámolni. A szerződés szerinti közfeladat-ellátási tevékenység körébe nem tartozó tevékenység végzése esetén arányosítással kell megállapítani a közfeladatra jutó és az egyéb tevékenységre jutó általános költségeket.

## XI.5. A VIII. 1. pont szerinti elszámolások ellenőrzését a Budapest Főváros VII. Kerület Erzsébetvárosi Polgármesteri Hivatal Humánszolgáltató Irodája (a továbbiakban: Iroda) végzi. Az Iroda az ellenőrzés keretében vizsgálja, hogy a Szolgáltató által igényelt kompenzációval ellentételezett kiadások közvetlenül, vagy közvetve a jelen közszolgáltatási szerződésben meghatározott feladatok ellátását szolgálták-e.

## XI.6. Amennyiben az Iroda az elszámolást hiányosnak, vagy megalapozatlannak tartja, határnap kitűzése mellett a bizonylatok módosítására, kiegészítésére hívja fel a Szolgáltatót. Az Iroda a benyújtástól számított 30 napon belül ellenőrzi a beszámolót, amely határidőbe nem számít bele a hiánypótlással érintett időszak.

XI.7. Amennyiben adott hónapban megvalósult és elszámolt kiadások nem érik el az Éves Likviditási Terv alapján folyósított havi összeget, a maradvány összeg a Szolgáltatónál marad.

# XII. Záró rendelkezések

## XII.1. A jelen szerződésben meghatározott közszolgáltatások körét a Felek közös megegyezéssel felülvizsgálhatják, illetve módosíthatják, új tevékenységeket és közösségi színtereket vonhatnak a kompenzáció módosításával egyidejűleg jelen szerződés hatálya alá.

## XII.2. Az esetleges vitás kérdésekben a felek elsősorban egyeztetés és közös megegyezés útján kívánnak eljárni. Az Önkormányzat társasági hatáskört kizárólag abban az esetben von magához, amennyiben a Felügyelő Bizottság, illetve a könyvvizsgáló jelentéséből arra lehetne következtetni, hogy a Szolgáltató cél szerinti tevékenysége, illetőleg gazdálkodásának biztonsága veszélyeztetett.

## XII.3. A Szolgáltatóval való kapcsolattartást, a közszolgáltatás megvalósításának ellenőrzését, valamint minden, a jelen szerződésből fakadó vagy azzal összefüggésben szükségessé váló operatív ügyintézést és a kompenzáció folyósításának előkészítését az Önkormányzat részéről az Iroda végzi.

## XII.4. A VI.5. pontban foglaltaktól eltérően jelen szerződés alapján a 2025. évre vonatkozóan a közszolgáltatási terv elkészítésének határideje **2025. január 31**., melynek elfogadásáról a Képviselő-testület a 2025. februári ülésén dönt. Az Éves Finanszírozási megállapodás megkötésének határideje **2025. február 28.** A 2025. évre vonatkozó **Éves Likviditási Tervet Szolgáltató 2025. február 28. napjáig köteles benyújtani**, amelynek elfogadásáról az Önkormányzat 3 munkanapon belül dönt és haladéktalanul gondoskodik a 2025. március hónapra esedékes összeg átutalásáról a Szolgáltató felé.

## XII.5. A Szolgáltató kijelenti, hogy az államháztartásról szóló 2011. évi CXCV. tv. 50. § (1) bekezdése szerinti átlátható szervezetnek minősül.

## XII.6. Jelen keretszerződés alapján a Szolgáltató a 2012/21/EU bizottsági határozat alapján közszolgáltatásért járó ellentételezésben részesül.

## XII.7. A kompenzáció mértékét a 2012/21/EU bizottsági határozat 5. cikke szerint kell megállapítani. A kompenzáció mértéke nem haladhatja meg a közszolgáltatás ellátásának nettó költségét, azaz a közszolgáltatás működtetésével kapcsolatban felmerült költségek és az ezzel összefüggésben keletkezett bevételek különbségét. A közszolgáltatás ellátásához kapcsolódó sajáttőke-rész alapján várható ésszerű profitot a kompenzáció nem tartalmaz.

## XII.8. Amennyiben a Szolgáltató a közszolgáltatás körén belül és kívül is végez tevékenységeket, akkor a 2012/21/EU bizottsági határozat 5. cikk (9) bekezdése értelmében a közszolgáltatás költségeit és bevételeit a többi szolgáltatásétól elkülönítve kell kimutatnia belső számláiban, a költségek és bevételek elkülönítésének paramétereivel együtt. A közszolgáltatáson kívül eső tevékenységek költségei magukban foglalják az összes közvetlen költséget, a közös költségek arányos részét és a megfelelő tőkemegtérülést. E költségekre nem adható ellentételezés.

## XII.9. A Szolgáltató köteles olyan számviteli rendet, ehhez kapcsolódó belső bizonylati rendet és szabályozást kialakítani, amely használata hitelt érdemlően, elkülönítetten és áttekinthetően – a hatályos jogszabályok betartása mellett – biztosít lehetőséget a közszolgáltatással kapcsolatos bevételek és kiadások nyilvántartására. A kedvezményezett a kompenzációról olyan elkülönített elszámolást köteles vezetni, amelyből a 2012/21/EU bizottsági határozat 5. cikkének (2)-(4) bekezdésben meghatározott követelmények ellenőrizhetőek.

## XII.10. A 2012/21/EU bizottsági határozat 8. cikkének megfelelően Felek kötelesek a jelen szerződéssel kapcsolatos valamennyi dokumentumot a megbízás lejártától számított 10 éven át megőrizni.

## XII.11. Az e szerződésben nem szabályozott kérdések tekintetében, a vonatkozó jogszabályok, különösen az Mötv., a Kult. tv., a 2013. évi V. törvény (Ptk.) és a 2012/21/EU bizottsági határozat rendelkezései az irányadók.

XII.12. Felek tudomásul veszik, hogy a jelen szerződés adattartalma az információs önrendelkezési jogról és információszabadságról szóló 2011. évi CXII. törvényben (a továbbiakban: Info tv.) foglaltak szerint közérdekű adatnak minősül. Ebből fakadóan a Szolgáltató az Info tv. 27. § (3a) bekezdése alapján a jelen jogviszonnyal összefüggő és az Info tv. 27. § (3) bekezdése alapján közérdekből nyilvános adatokra vonatkozóan - a jelen szerződés időbeli hatályán túl is – kérésre köteles tájékoztatást adni.

## XII.13. A jelen szerződés **2025. március 1. napján lép hatályba**, a Felek a 2017. január 11-én megkötött Közszolgáltatási keretszerződést és annak módosításait, valamint a keretszerződés alapján 2024. december 18. napján megkötött „Közszolgáltatási Keretszerződés 2025/1. sz. kiegészítése” elnevezésű szerződést 2025. február 28. napjával közös megegyezéssel megszüntetik.

## XII.14. Felek megállapodnak, hogy a XII.13. pontban részletezett, közös megegyezéssel megszüntetésre kerülő szerződések terhére 2025. január 13. napján kifizetésre került 50.000.000 Ft összegűelőleg összegével és a megszűnő szerződéssel kapcsolatban felmerült kiadásokkal a Szolgáltató **2025. április 30. napjáig köteles elszámolni**.

XII.15. Felek megállapodnak, hogy a Szolgáltató rendkívüli és indokolt esetben 2025. december 31. napjáig jelen szerződés terhére is elszámolhat 2025. április 30. előtti időszakot érintő költségeket, amennyiben ezekről 2025. április 30. napját megelőzően nem volt tudomása.

Felek a jelen szerződést, annak áttanulmányozása, értelmezése és megértése után, mint akaratukkal mindenben egyezőt írják alá. Jelen szerződés négy mindenben megegyező, eredeti példányban készült.

Budapest, …………………..… Budapest, ……………………......

|  |  |
| --- | --- |
| ………………………………………….. | ………………………………………….. |
| **Budapest Főváros VII. kerület**  **Erzsébetváros Önkormányzata**  Képviseli: Niedermüller Péter polgármester | **KULT7 Erzsébetváros Nonprofit Kft. „b.a.”**  Képviseli: Gálvölgyi Dóra ügyvezető |

|  |  |  |  |
| --- | --- | --- | --- |
| |  |  | | --- | --- | | Jogilag ellenőrizte:  ……………………………… **Tóth János**  jegyző | Pénzügyi ellenjegyző:  ……………………………… **Nemes Erzsébet**  gazdasági vezető | |  |