|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

Városüzemeltetési Bizottság

Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025. február 19 - ei**

**rendes ülésére**

**Tárgy:** Javaslat Budapest Főváros VII. kerület Erzsébetváros Önkormányzatának Képviselő-testülete 2025. évi költségvetési rendeletének megalkotására

**Készítette:**

Nemes Erzsébet

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 24. § (3) bekezdése alapján „A jegyző által … előkészített költségvetési rendelet-tervezetet a polgármester február 15-éig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybelépését követő negyvenötödik napig nyújtja be a képviselő-testületnek”.

A fenti előírás alapján **Budapest Főváros VII. kerület Erzsébetváros Önkormányzata 2025. évi költségvetési rendelettervezetét** a következők szerint terjesztem elő.

**I.**

**Az államháztartás önkormányzati alrendszere költségvetési tervezésének, gazdálkodásának jogszabályi alapjai**

A 2025. évi költségvetés tervezése a következő központi szabályok előírásain alapul:

* Magyarország 2025. évi központi költségvetéséről szóló 2024. évi XC. törvény (továbbiakban: költségvetési törvény),
* az államháztartásról szóló 2011. évi CXCV. törvény (továbbiakban: Áht.),
* az államháztartásról szóló törvény végrehajtására kiadott 368/2011. (XII. 31.) kormányrendelet (továbbiakban: Ávr.),
* Magyarország gazdasági stabilitásáról szóló 2011. évi CXCIV. törvény (továbbiakban Gst.),
* az adósságot keletkeztető ügyletekhez történő hozzájárulás részletes szabályairól szóló 353/2011. (XII. 30.) kormányrendelet,
* Magyarország helyi önkormányzatairól szóló 2011. évi CLXXXIX. törvény (továbbiakban: Mötv.),
* a fővárosi önkormányzat és a kerületi önkormányzatok közötti forrásmegosztásról szóló 2006. évi CXXXIII. törvény (továbbiakban: Fmt.),
* a számvitelről szóló 2000. évi C. törvény (továbbiakban: Sztv.) és az államháztartás számviteléről szóló 4/2013. (I. 11.) Kormányrendelet (továbbiakban: Áhsz.),
* a Pénzügyminisztérium kapcsolódó rendeletei, költségvetési tervezési utasítása, valamint

a tervezési munka során további, vonatkozó jogszabályok - az adótörvények, a helyi adókról szóló törvény, a közbeszerzésről szóló törvény, a végrehajtást szabályozó kormányrendeletek - előírásait és azok változásait vettük figyelembe.

**II.**

**A 2025. évi költségvetési javaslat bevételi és kiadási főszámai,**

**az egyenleg bemutatása**

Budapest Főváros VII. kerület Erzsébetváros Önkormányzata 2025. évi javasolt költségvetési bevételi főösszege 26.870.317 ezer Ft, javasolt költségvetési kiadási főösszege 35.303.473 ezer Ft, a költségvetési egyenleg összege (-) 8.433.156 ezer Ft. Az önkormányzat irányítása alá tartozó intézmények és a Polgármesteri Hivatal javasolt finanszírozási előirányzata 10.612.665 ezer Ft.

A 2025. évi költségvetési rendelettervezet egyenlege tartalmát tekintve az Áht. 6. § (7) bekezdés a) pont aa), ab) és ac) alpontjai szerinti finanszírozási bevétel. A javaslat szerint a költségvetési maradvány tervezett összege 6.516 ezer Ft, valamint a lekötött bankbetétek visszavezetése 8.549.336 ezer Ft forrást biztosítanak részben megvalósítás alatt álló pályázatok, részben a 2024. évről áthúzódó és a 2025. évi működési és felhalmozási kiadások rendezéséhez.

**Erzsébetváros Önkormányzata 2025. évi költségvetési rendelettervezete a Mötv. 111. § (4) bekezdése szerinti működési hiányt nem tartalmaz.** **Erzsébetváros 2025. évi költségvetési javaslata hitel felvételével** **nem számol,** agazdálkodás végrehajtását saját forrásokból tervezi.

**III.**

**A fővárosi forrásmegosztásból való részesedés**

A Fővárosi Önkormányzat és a kerületi önkormányzatok között megosztandó bevételekből való részesedést, az eljárást és az arányokat az Fmt. szabályozza.

A Fővárosi Önkormányzatot és a kerületi önkormányzatokat osztottan megillető bevételek 2025. évi megosztásáról szóló fővárosi közgyűlési előterjesztés és rendelettervezet a vonatkozó jogszabályi előírás szerint a Fővárosi Önkormányzattól 2025. január 8.-án érkezett meg Erzsébetváros Önkormányzatához.

A Pénzügyi és Kerületfejlesztési Bizottság 2025. január 20.-án véleményezte az előterjesztést. A 9/2025. (I. 20.) számú elfogadó határozatot az Fmt. 5. § (1) bekezdése szerinti 15 napos határidőn belül a Polgármester megküldte Budapest Főváros Főpolgármestere részére.

A Fővárosi Közgyűlés a tárgyévre vonatkozó forrásmegosztási rendeletét a tárgyév január 31-én léptette hatályba.

* 1. **A törvényi szabályozás**

A Fővárosi Önkormányzat és a kerületi önkormányzatok közötti forrásmegosztást az Fmt. rendelkezései szabályozzák. A törvény meghatározza:

1. a forrásmegosztás rendszerébe tartozó valamennyi bevételt,
2. a megosztás alapját biztosító részesedési arányokat,
3. egyéb szabályokat.

A 2014. évi törvénymódosítás hatására a Fővárosi Önkormányzat által kivetett helyi adókból származó bevételen túl az ezekhez kapcsolódó bírságból és pótlékból beszedett bevételek is a megosztás részét képezik.

E mellett érvényesíti az azonos teherviselés elvét, azaz megosztja az adóbeszedés érdekében felmerülő költségeit is. Az adóbevétel eléréséhez szükséges kiadásokat a Fővárosi Önkormányzat 2025. évben 1.058.875 ezer Ft-tal tervezi, amelyből a megosztás elve alapján a kerületekhez tervez áthárítani 487.082 ezer Ft-ot (a kiadások 46 %-át).

A forrásmegosztási bevételek körébe tartozik az iparűzési adó és az idegenforgalmi adó. Az idegenforgalmi adó kerületi hatáskörben tartásáról döntött az I-XVI., a XIX-XX. és a XXII-XXIII. kerületek önkormányzata. Ezzel szemben a fővárosi rendelet tervezet 2. melléklete alapján a Fővárosnak engedik át az adóbeszedés jogát a XVII-XVIII. és a XXI. kerületek önkormányzatai.

A törvény alapján a megosztott bevételekből a Fővárosi Önkormányzat részesedése 54%, míg a kerületek részesedése 46%.

* 1. **A forrásmegosztás bevételei**

**A kerületi önkormányzatokat megillető, megosztandó bevételek összege az előző évhez képest 384,1 millió Ft-tal, 0,1 %-kal nő.** A megosztható forrásokat jogcímenként és összegenként az alábbi táblázat adatai mutatják be:

**1. számú szövegközi táblázat (millió Ft-ban)**

|  |  |  |  |  |  |
| --- | --- | --- | --- | --- | --- |
| **Sor- szám** | **Megnevezés** | **2024.  (tervezett)** | **2025.  (tervezett)** | **Változás összege** | **Index (%) 2025/2024** |
| 1. | Idegenforgalmi adó | 12,4 | 5,9 | - 6,5 | 47,6 % |
| 2. | Iparűzési adó | 562 000,0 | 562 000,0 | 0,0 | 100,0 % |
| 3. | Helyi adóhoz kapcsolódóan kiszabott pótlék és bírságbevételek | 2 000,0 | 1 600,0 | - 400,0 | 80,0 % |
|  | **Összesen (1+2+3)** | **564 012,4** | **563 605,9** | **- 406,5** | **99,9 %** |
|  | *Ebből:* |  |  |  |  |
| 4. | Kerületi önkormányzatok | 258 874,6 | 259 258,7 | 384,1 | 100,1 % |
| 5. | Fővárosi Önkormányzat | 305 137,8 | 304 347,2 | - 790,6 | 99,7 % |

* 1. **A kerületi önkormányzatokat megillető megosztható források**

A fővárosi rendelettervezet alapján 2024. évre a megosztott bevételekből a kerületi önkormányzatokat összesen 259.258,7 millió Ft, a Fővárosi Önkormányzatot 304.347,2 millió Ft illeti meg. Az egyes kerületek részesedési arányait az Fmt. melléklete tartalmazza. Erzsébetváros Önkormányzata részesedési aránya 3,31902329%.

* 1. **Erzsébetváros részesedése a fővárosi forrásmegosztásból**

A Fővárosi Közgyűlés előterjesztése alapján **Budapest Főváros VII. kerület Erzsébetváros Önkormányzatát** a rendelettervezet szerint - az adóbeszedéssel kapcsolatos kiadások levonását követően - 2025. évben **8.588.601 ezer Ft megosztott forrás illeti meg**. A bevétel teljes egészében az iparűzési adóból és a kapcsolódó pótlék és bírság bevételekből származik. Az Önkormányzat költségvetési pozícióját a mindenkori iparűzési adóbevétel döntően befolyásolja.

**IV.**

**2025. évi javasolt költségvetési bevételek**

**Önkormányzati működési bevételek**

Az önkormányzat 2025. évi működési bevételek előirányzatát 5.952.222 ezer Ft-ban (index: 113,60%) tervezzük a következő jogcímek szerint:

1. Szolgáltatások ellenértéke 2.792.246 ezer Ft,
2. Közvetített szolgáltatások ellenértéke 215.602 ezer Ft,
3. Tulajdonosi bevételek 622.387 ezer Ft,
4. Ellátási díjak 341.517 ezer Ft,
5. Kiszámlázott általános forgalmi adó 976.329 ezer Ft,
6. Általános forgalmi adók visszatérítése 60.000 ezer Ft,
7. Egyéb működési bevételek 944.141 ezer Ft.

A tervezett működési bevételek 53,29 %-át képezi a szolgáltatások ellenértéke, amely közterületi parkolási bevételekből, az önkormányzati tulajdonú bérlakások és nem lakás céljára szolgáló helyiségek bérbeadásából, hasznosításából, e mellett hirdetési díjakból, üdülők hasznosításából, egyéb kisebb tételekből származik.

A közvetített szolgáltatások (továbbszámlázandó költségek) bevételei rovathoz tartozik a közétkeztetés intézmények közötti továbbszámlázása, a Budapest Főváros Kormányhivatal VII. Kerületi Hivatala felé érvényesítendő, továbbszámlázható rezsiköltségek bevétele és néhány kisebb tétel.

A tulajdonosi bevételek a Garay téri piac és a Klauzál téri Vásárcsarnok üzlethelyiségeinek bérbeadásából, parkolóhely megváltási díjból és közterülethasználati díjból származnak.

Az Áht. és az Áhsz. előírását követve, a megalapozott költségvetési tervezés és gazdálkodás érdekében a működési bevételek tervezésekor is érvényesült az óvatosság elve: az érvényes szerződések, az ismert, előírt, várható bevételek, továbbá a tapasztalt fizetési hajlandóság, az elmaradt bevételek végrehajtásából teljesíthető összegek figyelembe vételével történt az előirányzatok meghatározása.

**Budapest Főváros VII. kerület Erzsébetváros Önkormányzata irányítása alá tartozó költségvetési intézmények** 2025. évre javasolt működési bevételeinek költségvetési főösszege 689.837 ezer Ft, amely az előző évhez képest minimális csökkenést mutat.

1. A Bischitz Johanna Integrált Humán Szolgáltató Központ tervezett működési bevétele 664.236 ezer Ft. Az ellátási díjak bevételi rovaton 318.516 ezer Ft-ot tervezett az intézmény. Ez az összeg 423 ezer Ft-tal magasabb az előző időszakhoz képest. A bevételek jövőbeni teljesülését az idősellátással összefüggő egyéb szolgáltatások, az iskolai oktatásban résztvevő gyermekek élelmezés igénybevételének alakulása nagymértékben befolyásolja. A bölcsődei élelmezés a VII. kerületi állandó lakhellyel rendelkező családok részére továbbra is térítésmentes, itt bevételt csak a más kerületekből járó gyermekek után lehet tervezni, ami csekély mértékű. A köznevelési intézmények vásárolt élelmezés kiadásait a Bischitz Johanna Integrált Humán Szolgáltató Központ továbbszámlázza az óvodák felé, mely bevétel a közvetített szolgáltatások ellenértéke rovaton jelenik meg az intézmény költségvetésében 198.744 ezer Ft összegben.
2. A köznevelési intézmények működési bevételének tervezett előirányzata az önkormányzat irányítása alá tartozó hét óvoda esetében összesen 23.001 ezer Ft, mely összeg az alaptevékenység keretében az ellátottak részére nyújtott szolgáltatások árából, az óvodai étkeztetés térítésidíj bevételéből származik.

**Közhatalmi bevételek**

A közhatalmi bevételek javasolt előirányzata a 2024. évi 12.627.748 ezer Ft-ról 13.446.781 ezer Ft-ra nőtt (index:106,49 %). Ezen a jogcímen az alábbi bevételeket tervezzük:

1. a vagyoni típusú adók: ezen belül az építményadó és a telekadó,
2. a termékek és szolgáltatások adói (az értékesítési és forgalmi adók, egyéb áruhasználati adók): az iparűzési adó és az idegenforgalmi adó,
3. az egyéb közhatalmi bevételek.

a) A nyilvántartások alapján számított előírások, a becsült adózási hajlandóság és a behajtás várható eredménye határozza meg a tervezhető adóbevételek mértékét. Mivel 2025. január 1-jétől emelkedik az építményadó mértéke, a várható teljesítést 2.700.000 ezer Ft-ban (117,39 %) tervezzük. A telekadó várható összege 15.000 ezer Ft (150,00 %).

b) Az idegenforgalmi adóbevétel tervezett előirányzata 2.000.000 ezer Ft (index: 125,00 %).

c) A Fővárosi Önkormányzat által beszedésre kerülő, az Fmt. alapján az Önkormányzatot osztottan megillető helyi iparűzési adó tervezett bevételét a III. fejezet ismerteti.

1. Az egyéb közhatalmi bevételek között kell tervezni és elszámolni a felügyeleti díjat, a jegyzői hatáskörben megállapított bírságokat, közlekedési szabályszegési bírságot. A 2025. évre tervezett előirányzat 143.180 ezer Ft. Felügyeleti díjból 35.000 ezer Ft, közlekedési szabályszegési bírságból 50.000 ezer Ft bevételt várunk. Erzsébetváros Rendészeti Igazgatósága kerékbilincselésből 46.130 ezer Ft bevételt tervez.

**Felhalmozási bevételek**

Ingatlanok, lakások, valamint nem lakáscélú helyiségek értékesítésének a 2025. évi tervszáma 3.000.000 ezer Ft (index: 56,28 %). A korábbi időszakban kedvezményesen, részletfizetéssel értékesített lakások törlesztő részleteiből 150.000 ezer Ft bevétellel számolunk.

**Önkormányzatok működési célú költségvetési támogatása**

A helyi önkormányzatok központi költségvetési támogatási rendszere a 2025. évben is az önkormányzati feladatellátáshoz igazodó, 2013-ban kialakított feladatalapú támogatási rendszerben történik.

A 2025. évi központi költségvetési törvény alapján Budapest Főváros VII. kerület Erzsébetváros Önkormányzata a helyi önkormányzatok működéséhez és ágazati feladatainak ellátásához mindösszesen 3.571.437ezer Ft támogatásra jogosult. Az előző költségvetési évhez képest 301.562 ezer Ft-tal magasabb költségvetési támogatást biztosít a központi költségvetés. A növekedés fő oka a 2025. január 1-jétől hatályos minimálbér és a garantált bérminimum növekedése, valamint az Új Pedagógus Életpálya törvényhez kapcsolódóan a 2025. január 1-jétől a tanárok számára biztosított intézményi szinten átlagosan 21,2%-os tanárbéremelés.

A 2021. évben bekövetkezett változás óta a szolidaritási hozzájárulás általános érvénnyel szolgálja a jövedelmi különbségek mérséklését. 2025-től a 25.000 forint feletti egy lakosra jutó iparűzési adóerő-képességgel rendelkező önkormányzat az egy lakosra jutó iparűzési adóerő-képességétől függő mértékű szolidaritási hozzájárulást teljesít a központi költségvetésnek. A szolidaritási hozzájárulás alapja az önkormányzat iparűzési adóerő-képességet meghatározó adóalapja. A szolidaritási hozzájárulás önkormányzatonkénti összegét az államháztartásért felelős miniszter rendeletben teszi közzé. A 2025. évi befizetési kötelezettség összege jelenleg még nem ismert, ezért a 2024. évi szinten 2.100.000 ezer Ft összeggel tervezzük. A befizetési kötelezettség teljesítése a nettó finanszírozás keretében március hónaptól kezdődően történik.

A települési önkormányzatok működéséhez és ágazati feladataihoz kapcsolódó támogatásokra vonatkozó közös szabály, hogy az e jogcímeken nyújtott támogatások 2025. december 31-ig használhatók fel és elsősorban működési célokat szolgálnak. A támogatások felhalmozási bevételként eredeti előirányzatként akkor sem tervezhetők, ha valamely támogatás esetében az elszámolási szabályok lehetővé teszik a felhalmozási kiadások elszámolását, és a felhalmozási kiadások nem veszélyeztethetik a feladatokhoz kapcsolódó működtetési tevékenységeket, a feladat jogszabályokban rögzített paramétereknek megfelelő ellátásához szükséges működési kiadások teljesítését.

A központi költségvetési törvény 2. számú melléklete alapján a következő támogatási jogcímeken biztosított előirányzatokat tervezzük:

1. **A települési önkormányzatok működésének általános támogatása** 809.062 ezer Ft. Itt kell tervezni és elszámolni:
2. az önkormányzati hivatal működésének támogatását - az elismert hivatali létszám alapján – 656.517 ezer Ft-ban,
3. a zöldterület-gazdálkodás támogatását 5.426 ezer Ft-ban,
4. a közutak fenntartásának támogatását 13.315 ezer Ft-ban,
5. egyéb önkormányzati feladatok támogatását 133.804 ezer Ft-ban.

A 2024. évi költségvetéssel összehasonlítva 1.232 ezer Ft-tal kevesebb támogatást biztosít a központi költségvetés.

1. **A települési önkormányzatok egyes köznevelési feladatainak támogatása** 1.189.031 ezer Ft, amely az alábbi jogcímeken illeti meg az Önkormányzatot:
2. óvodaműködtetési támogatás 120.489 ezer Ft,
3. az óvodában foglalkoztatott pedagógusok átlagbéralapú támogatása 684.923 ezer Ft,
4. kiegészítő támogatás a pedagógusok és a pedagógus szakképzettséggel rendelkező segítők minősítéséből adódó többletkiadásokhoz 73.196 ezer Ft,
5. az óvodában foglalkoztatott pedagógusok nevelő munkáját közvetlenül segítők átlagbéralapú támogatása 310.423 ezer Ft.

Az előző költségvetési évhez viszonyítva 138.704 ezer Ft-tal növekedett a köznevelési támogatások összege, elsősorban az illetmények emelkedése következtében.

1. **A települési önkormányzatok szociális, gyermekjóléti és gyermekétkeztetési feladatainak támogatása** 1.546.201 ezer Ft, a következő jogcímek szerint:
2. egyes szociális és gyermekjóléti feladatok támogatása 325.923 ezer Ft,
3. bölcsőde, mini bölcsőde támogatása 609.355 ezer Ft,
4. a települési önkormányzatok által biztosított egyes szociális szakosított ellátások, valamint a gyermekek átmeneti gondozásával kapcsolatos feladatok támogatása 305.601 ezer Ft,
5. a települési önkormányzatok gyermekétkeztetési feladatainak támogatása 305.322 ezer Ft.

A 2024. évi költségvetéssel összehasonlítva 192.300 ezer Ft-tal több támogatást biztosít a központi költségvetés.

1. **A települési önkormányzatok kulturális feladatainak támogatása jogcímen** 27.143 ezer Ft bevételt tervezünk. A támogatás teljes összege a fővárosi kerületi önkormányzatok közművelődési feladatellátásának finanszírozását szolgálja.

Az előterjesztés 2. számú melléklete részletesen bemutatja a központi támogatások jogcímeit és összegét.

**Egyéb működési célú támogatások bevételei államháztartáson belülről**

Az államháztartáson belülről származó egyéb működési célú támogatás 2025. évi javasolt előirányzata 503.083 ezer Ft (az előző időszak 100,05 %-a). A bevétel 2025-ben teljes egészében a Bischitz Johanna Integrált Humán Szolgáltató Központ bevételét képezi, a Nemzeti Egészségbiztosítási Alapkezelővel megkötött szerződés alapján az egészségügyi ellátás, továbbá a házi szakápolás szolgáltatás feladatok ellátását biztosítja.

**Felhalmozási célú visszatérítendő támogatások, kölcsönök visszatérülése**

**államháztartáson kívülről**

E jogcímen a társasházak felújításához, gázvezeték felújításához, egyéb célokra nyújtott kölcsönök, továbbá a munkáltatói kölcsön törlesztéséből befolyó bevételek tervezett előirányzata 206.734 ezer Ft (index: 168,03 %).

A kölcsönök visszatérülését az előterjesztés 3. számú melléklete részletesen bemutatja.

**Finanszírozási bevételek**

A 2025. évi költségvetési rendelettervezetben 6.516 ezer Ft (index: 14,07 %) költségvetési maradvány, valamint 8.549.336 ezer Ft (index: 108,61 %) lekötött bankbetétek megszüntetéséből várható bevétel igénybevételét tervezzük, amely összegek fedezetül szolgálnak a 2024. évről áthúzódó kötelezettségek, a szolidaritási hozzájárulási adó és egyéb 2025. évi kiadások teljesítéséhez, pályázatok megvalósításához.

A költségvetési maradvány és a lekötött bankbetétek tervezett felhasználását a rendelettervezet 20. számú melléklete mutatja be.

**Központi, irányító szervi támogatás**

Az Önkormányzat által ellátott kötelező köznevelési, szociális, egészségügyi és egyéb feladatok, valamint a lakossági igények alapján, az állampolgárok magasabb színvonalon történő ellátását biztosító önként vállalt feladatok végrehajtása részben az önkormányzat irányítása alá tartozó intézményekben történik. Az irányító szervtől kapott működési költségvetési támogatás biztosítja az intézményrendszer működését, a szakmai tevékenységek finanszírozását.

Az Önkormányzat a költségvetési intézmények és a Polgármesteri Hivatal működtetéséhez, szakmai feladataihoz nyújt irányító szervi támogatást, amelynek javasolt előirányzata 2025. évben 10.612.665 ezer Ft (index: 108,98 %).

**V.**

**Erzsébetváros Önkormányzata**

**2025. évi javasolt kiadások**

**Működési kiadások**

* + - 1. **Budapest Főváros VII. kerület Erzsébetváros Önkormányzata irányítása alá tartozó költségvetési intézmények** 2025. évre javasolt működési kiadásainak költségvetési főösszege 8.244.464 ezer Ft, amely az előző évhez képest 860.370 ezer Ft-tal (11,65 %) magasabb.

A kiemelt előirányzati rovatokat vizsgálva növekedést **a személyi juttatások, a munkaadókat terhelő járulékok és a dologi kiadások rovaton is tervezünk.** A személyi juttatások esetében a változástdöntően a központi (minimálbér és garantált bérminimum, pedagógusok illetményemelése átlag 21,2%-kal) és a helyi bérintézkedések (10%-os bérfejlesztés), továbbá a soros kötelező előlépések tervbevétele okozza.

A fent említett tényezők hatására az intézmények költségvetésében a személyi juttatások előirányzata 700.663 ezer Ft-tal (15,93 %) magasabb az előző tervezési időszakhoz képest. A szociális, egészségügyi, köznevelési és rendvédelmi intézmények tervezett személyi juttatása mindösszesen 5.097.912 ezer Ft. A munkaadókat terhelő járulékok és szociális hozzájárulási adó jogcímen 728.187 ezer Ft kiadást tervezünk, ami 98.835 ezer Ft-tal (15,70 %) haladja meg az előző évi tervszámot.

Az intézmények 2025. évi **személyi juttatások, munkaadókat terhelő járulékok és szociális hozzájárulási adó** előirányzatainak kialakításánál a 2024. évi eredeti előirányzatból kiindulva az alábbi tényezőket tartalmazza a javasolt költségvetés:

* a Bischitz Johanna Integrált Humán Szolgáltató Központ 2025. évi bérfejlesztése 146.995 ezer Ft növekedést jelent a személyi juttatások esetében és 19.111 ezer Ft többlet kiadást a munkaadókat terhelő járulékok és szociális hozzájárulási adó összegében,
* a köznevelési intézmények esetében a pedagógus béremelés összege 160.527 ezer Ft-tal emeli meg a személyi juttatások értékét, továbbá 20.869 ezer Ft-tal a járulékok értékét,
* a kerületi minőségi bérpótlék 10.725 ezer Ft, az összeg tartalmazza a munkaadókat terhelő járulékok és szociális hozzájárulási adó összegét is,
* Erzsébetváros Rendészeti Igazgatósága bérfejlesztésének keretösszege 40.842 ezer Ft,
* a korábbi évekhez hasonlóan az óvodák és a Bischitz Johanna Integrált Humán Szolgáltató Központ költségvetésében a közalkalmazottak részére havi 30.000 Ft/fő úgynevezett Erzsébetvárosi pótlékot is tartalmaz a javasolt előirányzat,
* a költségvetési törvény 63. § (2) bekezdése alapján járó 2%-os kereset-kiegészítés az előző évhez viszonyítva 8.890 ezer Ft-tal magasabb. A kereset-kiegészítés 52.570 ezer Ft összege a Bischitz Johanna Integrált Humán Szolgáltató Központ költségvetésében került megtervezésre,
* az intézmények vonatkozásában 2025. évben a tervezett jubileumi jutalom összege a munkaadókat terhelő járulékok és szociális hozzájárulási adó összegét is figyelembe véve 34.172 ezer Ft. A Bischitz Johanna Integrált Humán Szolgáltató Központ esetében 17.613 ezer Ft, a köznevelési intézményeknél 16.559 ezer Ft, az Erzsébetváros Rendészeti Igazgatósága nem tervezett jubileumi jutalom kifizetést a 2025. évre,
* a cafeteria juttatás éves bruttó 200 ezer Ft/fő összegben kerül tervezésre, a köznevelési intézményekben dolgozók részére ez 41.400 ezer Ft, a Bischitz Johanna Integrált Humán Szolgáltató Központ munkatársai részére 66.401 ezer Ft előirányzatot jelent,
* Erzsébetváros Rendészeti Igazgatósága éjszakai munkavégzésre 28.250 ezer Ft, valamint cafeteria juttatásra 23.400 ezer Ft kifizetését tervezi.

A **dologi kiadások** összege 2.415.865 ezer Ft, ez az összeg az előző évi költségvetéshez képest 60.872 ezer Ft-tal (2,58 %) magasabb.

**A Dologi kiadások** előirányzatainak kialakításánál az alábbi főbb tényezőket vettük figyelembe:

* A vásárolt élelmezés, élelmiszer-beszerzés az előző költségvetési évhez viszonyítva mindösszesen 19.835 ezer Ft-tal csökken, összesen 935.799 ezer Ft-tal került megtervezésre. A különbséget elsősorban az ellátotti létszám csökkenése okozza,
* A nevelési intézmények tervezett dologi kiadásai mindösszesen 505.251 ezer Ft. A dologi kiadások között szerepelnek a gyermekjátékok, szakmai eszközök, üzemeltetési anyagok beszerzése, közüzemi és egyéb a működéshez szükséges szolgáltatói díjak, továbbá a vásárolt élelmezés összege is.
* a Bischitz Johanna Integrált Humán Szolgáltató Központnál a dologi kiadások tervezett összege 1.697.093 ezer Ft. Ide sorolandó például a közműdíjak igénye 185.262 ezer Ft, különféle rendezvények (mozgásprogramok, idősek hónapja, nyugdíjas rendezvénysorozat) 18.195 ezer Ft, a szociális taxi szolgáltatás rászorulók részére 10.000 ezer Ft, iskolai és szociális étkeztetés 706.865 ezer Ft, bölcsődei élelmezés 30.190 ezer Ft,
* Erzsébetváros Rendészeti Igazgatósága dologi kiadásainak tervezett összege 213.521 ezer Ft, ebből villamosenergia szolgáltatás 14.243 ezer Ft, térfigyelő kamerarendszer karbantartása 18.898 ezer Ft, közterület rendszer működtetése 38.334 ezer Ft.

Az ellátottak pénzbeli juttatása 2.500 ezer Ft előirányzatát az előző költségvetési év teljesítési adata alapján tervezzük.

* + - 1. A **Polgármesteri Hivatal** 2025. évi javasolt működési költségvetése 3.474.710 ezer Ft, az előző évhez viszonyítva 188.812 ezer Ft (5,75 %) növekedést mutat.

A költségvetésben tervezett létszám-előirányzat a tavalyival egyezően 195,0 fő. A személyi juttatások előirányzata elsősorban a 2025. évi tervezett bérfejlesztés miatt növekszik. A rendelettervezet a 2025. évben 80.000 Ft illetményalappal számol.

A dologi kiadások előirányzatánál az előző évi szinthez képest 57.605 ezer Ft-tal kevesebbet tervezünk a takarékossági intézkedések következtében.

A működési kiadásokon belül: a személyi juttatások előirányzata 2.583.767 ezer Ft, a munkaadókat terhelő járulékok és szociális hozzájárulási adó 312.850 ezer Ft, a dologi kiadások előirányzata 578.093 ezer Ft.

* + - 1. **Erzsébetváros Önkormányzata** 2025. évre javasolt dologi kiadások előirányzata 9.457.830 ezer Ft (index: 106,47 %), 574.729 ezer Ft-tal több a 2024. évinél.

**A kiemelt fontosságú területek közül a parkosítás feladatra** javasolt előirányzat 669.452 ezer Ft (index: 118,17 %). A forrás biztosítja a zöldterületek ápolását, karbantartását, az arra alkalmas területeken növényzet telepítését, továbbá a Rózsák terén és a Lövölde téren a zöldfelület rehabilitáció II. ütemének összegét is.

**Nagy hangsúllyal szerepel a költségvetésben a környezet-egészségügyi feladat, vagyis a közterületek, az utcák, terek takarítási feladata.** A javasolt előirányzat 1.848.259 ezer Ft (index: 158,17 %), amely fedezetet nyújt a közterületek takarításán túl a hulladékok elszállításához, a mobil és közterületi illemhelyek üzemeltetéséhez, hulladékgyűjtő konténerek beszerzéséhez, graffiti mentesítéshez és a kutyafuttatók karbantartásához is.

Közutak üzemeltetésére, fenntartására 60.586 ezer Ft-ot (index: 49,08 %) tartalmaz a rendelettervezet.

**Vagyongazdálkodási és vagyonhasznosítási területen**

* lakások és helyiségek bérbeadásának, elidegenítésének feladataira 834.145 ezer Ft-ot (index: 109,59 %),
* a Garay téri piac üzemeltetésére 123.861 ezer Ft-ot (index: 105,79%),
* a Klauzál téri Csarnok üzemeltetésére 316.655 ezer Ft-ot (index: 97,09 %),
* önkormányzati épületek, lakások, helyiségek kezelésére, üzemeltetésére 880.142 ezer Ft-ot (index: 98,23 %),
* önkormányzati tulajdonú lakások és helyiségek közös költségére 1.028.830 ezer Ft-ot (index: 93,44 %),
* a Garay téri piac közös költségére és villamosenergia költségére 60.325 ezer Ft-ot,
* parkolás üzemeltetési feladatokra a rendszer működtetésére 1.704.218 ezer Ft-ot (index: 116,52 %), valamint Budapest Főváros Önkormányzatával történő elszámolásra 32.108 ezer Ft-ot (index: 78,97 %) tervezünk.

Erzsébetváros Önkormányzata hosszú évek óta segíti **az óvodásokat és a közoktatási intézmények tanulóit.** Az óvodás- és iskoláskorú gyermekek részére óvoda- és iskolakezdési csomagot (4.500 ezer Ft), az óvodások részére ingyenes színházlátogatást (5.000 ezer Ft), valamint a napi étkeztetés kiegészítésére friss zöldség- és gyümölcs ellátást (9.000 ezer Ft) biztosítunk.

A közművelődési feladatokat ellátó nonprofit gazdasági társaság működési kiadásaira, programok szervezésére 508.573 (index: 149,59 %) előirányzat szerepel a rendelettervezetben. A társaság 2025. évtől több rendezvény megtartását átvállalja az önkormányzattól és a Bischitz Johanna Integrált Humán Szolgáltató Központtól.

Erzsébetváros Önkormányzata az elmúlt évtizedek gyakorlata alapján az egyes szociális, gyermekvédelmi jellegű feladatok működtetését alapítványokkal, karitatív szervezetekkel megkötött ellátási szerződések alapján biztosítja. A 2025. évi feladatellátás érdekében 39.735 ezer Ft előirányzatot javasolunk:

* Golgota Keresztény Gyülekezet: nappali melegedő feladatok ellátása, továbbá a hideg időjárás miatt kialakult krízishelyzet kezelése,
* Küldetés Egyesület, fogyatékos személyek nappali ellátása,
* Menhely Alapítvány: utcai szociális munka, Úton program és Pályamódosító program,
* S.O.S. Krízis Alapítvány: krízisközpont szolgáltatás,
* Magyar Vöröskereszt: családok átmeneti otthona,
* Lámpás’92 Közhasznú Alapítvány: családok átmeneti otthona.

Különféle rendezvények lebonyolítására, stratégiai feladatokra, lakossági tájékoztatásra, társadalmi párbeszéd projektre 231.991 ezer Ft előirányzatot tartalmaz az előterjesztés.

Erzsébetváros Önkormányzata tradicionális önkormányzati feladatait tételesen a következő mellékletek mutatják be:

* a rendelettervezet 7. számú melléklete - Városüzemeltetési feladatok,
* a rendelettervezet 8. számú melléklete - Vagyongazdálkodási feladatok,
* a rendelettervezet 9. számú melléklete - Vagyonhasznosítási feladatok,
* a rendelettervezet 10. számú melléklete - Ellátottak pénzbeli juttatásai - szociális támogatások, ellátások,
* a rendelettervezet 11. számú melléklete - Oktatási, közművelődési, sport és egyéb feladatok,
* a rendelettervezet 12. számú melléklete - Rendezvények, stratégiai feladatok.

**Egyéb működési célú támogatások államháztartáson kívülre,**

**működési célú visszatérítendő támogatások, kölcsönök nyújtása államháztartáson kívülre**

Az egyéb működési célú támogatások államháztartáson kívülre 2025. évi tervezett előirányzata 449.358 ezer Ft (index: 58,88 %). A csökkenés elsődleges oka, hogy az erzsébetvárosi lakosok egyes csoportjai részére juttatandó vásárlási utalvány összege a 2025. évi rendelettervezetben nem itt, hanem a tartalékok között került megtervezésre.

Itt tervezzük a társasházak 2024. évi növényesítési pályázatának kiadásait 6.268 ezer Ft-ban, a 2024. évi „Tiszta utca, rendes ház” pályázat kiadásait 15.200 ezer Ft-ban és az Erzsébetváros kertje pályázat kiadásait 1.000 ezer Ft-ban. Az Erzsébetvárosi ifjú-, idős- és nagykorú polgár köszöntése címen tervezett kiadási előirányzat 40.000 ezer Ft, a kapcsolódó járulékok kiadása 13.216 ezer Ft. Különböző kulturális szervezetek és kulturális programok támogatására 144.000 ezer Ft kiadást tervezünk, ezen belül az Örkény István Színház támogatására 80.000 ezer Ft-ot, a Gólem Színház támogatására 10.000 ezer Ft-ot. Karitatív szervezetekkel megkötött ellátási szerződésekre és egyedi támogatásokra a 2025. évi feladatellátás érdekében 13.000 ezer Ft előirányzatot javasolunk. 2024. évi esélyegyenlőségi program pályázatokra 2.865 ezer Ft-ot szerepel.

A Csányi utca 5. szám alatti Erzsébetvárosi Zsidó Történeti Tár működtetését 2023. szeptember 1-jétől az Erzsébetvárosi Zsidó Örökségért Alapítvány látja el. Az Alapítvány tevékenységét 130.229 ezer Ft-tal tervezzük támogatni.

Az oktatási, közművelődési és egyéb feladatok jogcímen tervezzük 13.500 ezer Ft összeggel a közművelődési és kulturális megállapodások kiadásait a Bihari János Kulturális Egyesület és a Bethlen téri Színház működési támogatása céljából. Iskolai alapítványok programtámogatásának pályázatára 15.000 ezer Ft-ot, PhD-hallgatók támogatására 10.000 ezer Ft-ot, az Erzsébetvárosi Ötvös Mesterségtörténeti Gyűjtemény támogatására 3.500 ezer Ft-ot, tervezünk felhasználni.

A kerületi sportfeladatok között a Baross Gábor Általános Iskola Tanulóiért Alapítvány részére a kerületi diákolimpia megszervezésére 1.000 ezer Ft, egyedi sporttámogatásokra 1.000 ezer Ft került megtervezésre.

2020. évben indult a Karinthy Frigyes Ösztöndíj, amelyre rendelet alapján a kerületben lakó középiskolás diákok nyújthatnak be pályázatot. A tervezett keretösszeg 13.500 ezer Ft.

2022-ben indult a fiatalok tanórán kívüli sport és művészeti foglalkozásainak támogatása, erre 4.000 ezer Ft áll rendelkezésre.

Esélyteremtési feladatokra, civil együttműködésekre 3.500 ezer Ft a tervezett előirányzat.

Az egyéb működési célú támogatások államháztartáson kívülre kiadásokat a rendelettervezet 13. számú melléklete részletesen bemutatja.

A további működési támogatások előirányzatainak felhasználásáról a Képviselő-testület felhatalmazása alapján a Művelődési, Kulturális és Szociális Bizottság hozza meg a döntést. A civil szervezetek és egyházak támogatása, nemzetiségi önkormányzatok kulturális kerete, irodalmi ösztöndíj, egészségügyi alapellátás szolgáltatóinak támogatása, táboroztatás, valamint sajátos nevelési igényű, beilleszkedési, tanulási, magatartási zavarral küzdő gyermeket nevelő családok támogatása, esélyegyenlőséget előmozdító tevékenységek támogatása előirányzatai a „7302 Központilag kezelt közművelődési, oktatási, egészségügyi és szociális pályázatok és feladatok” és a „7303 Központilag kezelt gyermekeket, családokat és esélyteremtést támogató pályázatok” céltartalék címen szerepelnek 88.900 ezer Ft összegben.

**Egyéb működési célú támogatások államháztartáson belülre**

A rendelettervezet az e rovaton elszámolandó 2025. évi feladatokra 85.114 ezer Ft (index: 109,83%) keretet tartalmaz:

1. a Budapesti Rendőr-főkapitányság részére a térfigyelő-rendszer működtetésével, a járőrszolgálat biztosításával összefüggő támogatásra összesen 83.614 ezer Ft,
2. a BURSA Hungarica Felsőoktatási Ösztöndíj támogatására 1.500 ezer Ft kiadással számolunk.

Az egyéb működési célú támogatások államháztartáson belülre kiadások tételes felsorolását a rendelettervezet 14. számú melléklete mutatja be.

**Egyéb felhalmozási célú támogatások államháztartáson kívülre,**

**felhalmozási célú visszatérítendő támogatások, kölcsönök nyújtása államháztartáson kívülre**

A felhalmozási célú vissza nem térítendő támogatások tervezett előirányzata - tartalékok nélkül – 373.599 ezer Ft, a visszatérítendő támogatások, kölcsönök nyújtása államháztartáson kívülre jogcím javasolt előirányzata 314.256 ezer Ft. Ide tartoznak a bizottsági döntések alapján nyújtandó társasházi és lakossági pályázati támogatások, rendkívüli társasházi támogatások és célbefizetések, valamint néhány egyéb támogatás.

A társasházak és magánszemélyek részére nyújtandó felhalmozási célú vissza nem térítendő támogatások összege 284.704 ezer Ft, az alábbi megbontás szerint:

magánszemélyek részére:

1. nyílászáró-csere pályázati támogatás

magánszemélyek részére 101.911 ezer Ft,

1. fiatalok egyéni közlekedésének támogatására - kerékpár,

roller beszerzés céljából 1.000 ezer Ft,

1. hevederzár pályázat 80 ezer Ft,

társasházak részére:

1. társasházak felújítási pályázata 149.133 ezer Ft,
2. rendkívüli társasházi támogatások 2.500 ezer Ft,
3. magasnyomású mosóberendezések beszerzése pályázat 1.848 ezer Ft,
4. kerékpártárolók kialakítása pályázat 1.864 ezer Ft,
5. kapufigyelő rendszer kialakítása pályázat 1.090 ezer Ft,
6. társasházak homlokzata részleges felújításának támogatása 25.278 ezer Ft,

Az egyéb szervezetek részére nyújtandó felhalmozási célú vissza nem térítendő támogatások összege 46.413 ezer Ft, az alábbi megbontás szerint:

1. Klauzál téri Vásárcsarnok épületét érintő energiatároló

és töltőberendezés telepítése 32.000 ezer Ft,

1. Erzsébetvárosi Zsidó Örökségért Alapítvány támogatása 14.296 ezer Ft,
2. LIFE in Runoff pályázat terhére nyújtandó támogatás 117 ezer Ft.

A Társasházak rendes gazdálkodási körét meghaladó kiadások (a közös tulajdonban lévő épület, épületrész bővítésével, átalakításával vagy közös tulajdonba kerülő új épület, épületrész, illetőleg épület-berendezés létesítésével járó kiadások), vagyis a célbefizetések teljesítéséhez szükséges fedezet 2025. évi javasolt előirányzata 42.482 ezer Ft.

A felhalmozási célú visszatérítendő támogatások, kölcsönök nyújtása államháztartáson kívülre 2025. évi javasolt előirányzata 314.256 ezer Ft, ebből

1. társasházak felújítási pályázata 288.688 ezer Ft,
2. rendkívüli társasházi támogatások 13.500 ezer Ft,
3. társasházi energiahatékonysági és klímavédelmi pályázat 4.068 ezer Ft.

A felsorolt jogcímeken túl, további 8.000 ezer Ft-ot tervezünk a dolgozói lakásvásárláshoz, építéshez támogatás és kölcsön nyújtása jogcímen.

A rendelettervezet 15. számú melléklete feladatonként tartalmazza a javasolt előirányzatokat.

**Ellátottak pénzbeli juttatásai**

Az Önkormányzat által folyósított szociális támogatások, ellátások 2025. évi tervezett előirányzata 285.500 ezer Ft (index: 118,96 %). Ebből a rendszeres szociális pénzbeli ellátásokra 105.000 ezer Ft, az eseti pénzbeli szociális ellátásokra 180.500 ezer Ft keret áll rendelkezésre.

A Képviselő-testület az önkormányzat által nyújtott szociális támogatásokra vonatkozó szabályokat 2022-ben átfogóan módosította: megemelte az egyes támogatásokra vonatkozó jövedelemhatárokat, a szabályozás összhangba került a gazdasági, társadalmi folyamatokkal, s ezeknek megfelelően sor került néhány támogatási forma kivezetésére, összevonására, míg új segélyezési forma is megjelent. 2024. évtől bevezetésre került az ápolási díjat kiegészítő támogatás, míg 2025. évtől a bérleti díj támogatás a bérelt lakásban élők részére. Utóbbi segély éves előirányzata 25.000 ezer Ft.

Az ellátási rendszer átalakítását követően a Szoctv. 48. §-a alapján fizetendő köztemetés (tervezett kifizetés 40.000 ezer Ft) jogcímen kívül valamennyi ellátás az Önkormányzat helyi rendelete alapján, az abban meghatározott jogcímeken és feltételek fennállása esetén juttatható települési támogatás.

Változatlanul tervezzük a szünidei napközis tábort és a táborozási támogatást 16.800 ezer Ft, valamint a babaváró programot 3.005 ezer Ft összegben.

A szociális támogatások, különféle ellátások, egyéb szociális feladatok részletezését a rendelettervezet 10. számú melléklete mutatja be.

**Felújítások**

Erzsébetváros Önkormányzata felújítási feladatainak 2025. évi javasolt előirányzata 4.222.856 ezer Ft (index: 61,68%). Az előző évhez viszonyítva 38,32 %-kal csökken az e feladatokra rendelkezésre álló keret. A tervezett felújítási kiadásokat a költségvetés kiadási főösszegéhez viszonyítva az arány 9,17 %. A rendelettervezetben szerepeltetett feladatok megoszlása a következő:

1. intézmények felújítása 6.216 ezer Ft,
2. Polgármesteri Hivatal felújítása 33.898 ezer Ft,
3. önkormányzati felújítások 4.050.742 ezer Ft,
4. pályázatok felújítási feladatai 132.000 ezer Ft.
5. Az intézmények felújításai:

Az Erzsébetvárosi Csicsergő Óvoda Rózsa utcai épületszárnyának tetőfelújítása 6.216 ezer Ft összeggel szerepel a rendelettervezetben.

A 2025. évben induló új felújításokra a tartalékok között 100.000 ezer Ft került megtervezésre, mely összegből igény szerint kerül majd átcsoportosításra az intézményekhez a szükséges összeg, amikor az adott felújítási munka az előkészületi szakasz végéhez érkezett.

1. A Polgármesteri Hivatal felújítási előirányzata összesen 33.898 ezer Ft (index: 26,53 %), ebből:

* Belépőkártyák és kártyaolvasók cseréje 15.000 ezer Ft,
* Telefonközpont felújítás, licence beszerzés 15.000 ezer Ft,
* Erzsébet körút 6. kapcsolószekrény felújítása (2024. évről áthúzódó) 1.588 ezer Ft,
* Erzsébet körút 6. tárgyalóban bútorok felújítása (2024. évről áthúzódó) 2.310 ezer Ft.

1. Az önkormányzati felújítások feladatainak 2025. évi javasolt előirányzata 4.050.742 ezer Ft, melyből:

Zöldterülettel kapcsolatos fejlesztések összesen 494.007 ezer Ft, ebből:

* Nefelejcs utca (Damjanich utca - Dembinszky utca közötti szakasz) zöldfelület fejlesztés 127.000 ezer Ft,
* Dohány utca zöldfelület fejlesztés (healthy street) tervezés 12.700 ezer Ft,
* Wesselényi utca zöldfelület fejlesztés (healthy street) tervezés 12.700 ezer Ft,
* Almássy utca zöldfelület fejlesztés kivitelezése 87.010 ezer Ft,
* Szabadtér fejlesztési stratégia kialakításának teveztetése 25.400 ezer Ft,
* Nefelejcs utca 39. szám alatti ingatlan felújítása 67.070 ezer Ft,
* térinformatikai fejlesztés 50.800 ezer Ft,

Útfelújítások összesen 233.045 ezer Ft, ebből:

* Madách Imre út (Asbóth utca - Rumbach Sebestyén utca közötti szakasz) felújítása 184.150 ezer Ft,
* Nefelejcs utca (Dembinszky utca - Thököly út közötti szakasz) útfelújítás tervezése 25.400 ezer Ft,
* Százház utca felújítás tervezése 12.700 ezer Ft,
* Klauzál utca felújítás tervezése 10.795 ezer Ft.

Vagyongazdálkodási feladatok összesen 3.284.101 ezer Ft, ebből:

* önkormányzati tulajdonú épületek felújítása, korszerűsítése 1.476.546 ezer Ft,
* önkormányzati tulajdonú lakóingatlanok rendeltetésszerű lakhatásra való alkalmassá

tétele 270.685 ezer Ft,

* Thököly úti 100 % önkormányzati tulajdonban lévő üzlethelyiségek felújítása 117.137 ezer Ft,
* 100% önkormányzati tuladonú ingatlanokon zöldudvar kialakítása 39.700 ezer Ft,
* önkormányzati tulajdonú lakások felújításának 2025. évi keretösszeg 300.000 ezer Ft,
* 100%-ban önkormányzati tulajdonú lakóingatlanok komplex korszerűsítése III. ütem keretösszege 700.000 ezer Ft,
* önkormányzati tulajdonú ingatlanokban kisebb felújítási, átalakítási munkák 2025. évi keretösszege 200.000 ezer Ft.

A felújítások tételes felsorolását a rendelettervezet 16. számú melléklete tartalmazza.

**Beruházások**

Erzsébetváros Önkormányzata 2025. évi javasolt beruházási előirányzata 621.435 ezer Ft, amely a költségvetés kiadási főösszegét tekintve, annak 1,35 %-a. Beruházási célok szerint csoportosítva, a következő feladatokat tervezzük:

1. intézményi beruházások 21.073 ezer Ft,
2. Polgármesteri Hivatal beruházásai 145.602 ezer Ft,
3. Önkormányzati beruházások 439.944 ezer Ft,
4. pályázatok beruházási feladatai 14.816 ezer Ft.
5. **Az intézményi beruházások** 2025. évi javasolt előirányzata 21.073 ezer Ft, ebből

* a Bischitz Johanna Integrált Humán Szolgáltató Központ részére kis értékű tárgyi eszközök beszerzésére 20.000 ezer Ft,
* az Erzsébetvárosi Bóbita Óvoda részére irodai konvektorok cseréjére 1.073 ezer Ft előirányzat áll rendelkezésre.

A 2025. évben induló új beruházásokra a tartalékok között 200.000 ezer Ft került megtervezésre, mely összegből igény szerint kerül majd átcsoportosításra az intézményekhez a szükséges fedezet.

1. **A Polgármesteri Hivatal beruházásainak** javasolt előirányzata összesen 145.602 ezer Ft, melyben

* ELO pályázatkezelő modul 12.700 ezer Ft,
* hardver eszközök beszerzése 26.000 ezer Ft,
* ASP-vel kapcsolatos fejlesztés és GDPR adatvédelem 45.000 ezer Ft,
* beléptető és kamerarendszer kiépítése 10.000 ezer Ft,
* irodabútorok beszerzése 16.129 ezer Ft,
* Garay utca 5. szám alatti épületben villámvédelmi rendszer kiépítése 18.128 ezer Ft,
* egyéb beruházások 17.645 ezer Ft

összegben szerepelnek.

1. **Az önkormányzati beruházások** 439.944 ezer Ft előirányzata többek között az alábbi feladatokat tartalmazza:

* ágyaskerítések telepítése 31.333 ezer Ft, virágtartó oszlopok cseréje 19.050 ezer Ft, planténerek beszerzése 19.050 ezer Ft,
* önkormányzati tulajdonú gazdasági társaság részére vállalatirányítási rendszer és kapcsolódó eszközök beszerzése 37.084 ezer Ft,
* karbantartói elektromos jármű beszerzése 17.780 ezer Ft, elektromos kisteherautó beszerzése kertészeti munkákhoz 16.256 ezer Ft, mosó elektromos teherautók beszerzése 18.606 ezer Ft, járda takarítógépek beszerzése 38.100 ezer Ft,
* Csányi utca 6. szám alatti ingatlanon kulturális centrum kialakításának tervezése 100.000 ezer Ft,
* térfigyelő kamerák beszerzése 100.000 ezer Ft.

1. A **pályázatok** beruházási feladatai között szerepel:

* LIFE in Runoff című LIFE20 CCA/HU/001774 pályázat keretében esővízgyűjtő tartályok beszerzése 3.087 ezer Ft, illetve mérőeszközök beszerzése 261 ezer Ft,
* Life Bauhausing Europe pályázat keretében kis értékű tárgyi eszközök beszerzésére 3.140 ezer Ft,
* „Fedett, zárható kerékpártárolók társasházak, lakótelepek környékén” pályázat keretében kerékpártárolók elhelyezése közterületen 8.328 ezer Ft összegben.

A felújítások, beruházások tervezett feladatai 2024. évről áthúzódó tételeket is tartalmaznak.

A tervezett pályázati beruházásokat az előterjesztés VII. fejezete részletesen ismerteti. A beruházások tételes felsorolását a rendelettervezet 17. számú melléklete mutatja be.

**Az egyes felújítási és beruházási feladatok indítását megelőzően minden esetben szükséges vizsgálni, hogy az önkormányzat pénzügyi helyzete lehetővé teszi-e az adott feladat végrehajtását, az ütemterv szerinti időben a tervezett kifizetések teljesítését.** Amennyiben a tervezett bevételek - főleg az ingatlanok értékesítéséből tervezett 3.000.000 ezer Ft bevétel - teljesítése nem látszik teljes egészében végrehajthatónak, újra kell gondolni a felújítások, beruházások megvalósítását, azok időbeli ütemezését, következő évre vagy évekre történő halasztását.

**Irányító szervi támogatás folyósítása**

E jogcímen kell megtervezni a IV. fejezetben bemutatott, az önkormányzat irányítása alatt álló intézmények és a Polgármesteri Hivatal költségvetési támogatását, amely az intézményeknél bevételként, Erzsébetváros Önkormányzatánál kiadásként jelenik meg. A javasolt előirányzat 2025. évben 10.612.665 ezer Ft. A személyi juttatások és a munkaadókat terhelő járulékok és a szociális hozzájárulási adó finanszírozása - a költségvetési szerveknél elvégzett hóközi számfejtések kivételével - a Magyar Államkincstár közreműködésével a nettó finanszírozás rendszerében történik. A dologi kiadások finanszírozása ütemterv szerint havonta valósul meg. A felújítási, beruházási feladatok fedezetét változatlanul teljesítés-arányosan biztosítja az Önkormányzat.

**Tartalékok**

Az általános tartalék előirányzata 300.000 ezer Ft, amely vis maior esetén biztosít fedezetet. Felhasználására a rendelettervezet 12. § (2) bekezdése a polgármester részére javasol Képviselő-testületi felhatalmazást. Polgármesteri hatáskörbe tartoznak a rendelettervezet 12. § (3) bekezdése alapján a „7200” címen javasolt céljellegű előirányzatok: a működési előirányzat 2.131.958 ezer Ft, a felhalmozási előirányzat 1.726.881 ezer Ft. Itt tervezzük többek között

* a pályázati lehetőségek kihasználását biztosító önrészt 200.000 ezer Ft-ban,
* a rendkívüli önkormányzati kiadások keretét 300.000 ezer Ft-ban,
* a rendkívüli káresemények keretét 200.000 ezer Ft-ban,
* az intézmények karbantartási, készletbeszerzési, felújítási és beruházási kereteit összesen 670.298 ezer Ft-ban,
* az intézmények jutalom keretét 400.000 ezer Ft-ban,
* a közparkok őrzés védelmi feladatait 200.000 ezer Ft-ban,
* vásárlási utalványok beszerzését 200.000 ezer Ft-ban,
* a veszélyhelyzeti tartalékot 1.500.000 ezer Ft-ban.

A „7300 Bizottságokra átruházott felhasználási jogkörű céltartalékok” között szerepelnek azok a pályázati és egyéb támogatási előirányzatok, amelyek célja, rendeltetése már meghatározásra került, de a kedvezményezettek köre és az egyedi támogatások mértéke kizárólag a döntés, az eredményhirdetés után válik ismertté.

A céltartalék előirányzatok működési kerete 96.900 ezer Ft, a felhalmozási keret 856.000 ezer Ft. A felhalmozási célú keretből a központilag kezelt társasházi pályázatok és feladatok éves keretösszege 705.000 ezer Ft.

A céltartalékok egy része felett a rendelkezés jogosultságát a Képviselő-testület a polgármesterre, illetve az átcsoportosítás tekintetében a javaslat tétel jogát a rendelettervezet 13. és 14. §-ai alapján a bizottságokra ruházza át. A tartalékok feletti rendelkezési jogot a rendelettervezet normaszövege részletesen tartalmazza.

A költségvetési rendelettervezet 18. számú melléklete tartalmazza a javasolt tartalék előirányzatokat.

**VI.**

**Erzsébetváros Önkormányzata előirányzat-felhasználási terve, a**

**többéves kihatással járó döntések, a közvetett támogatások, valamint**

**az Áht. 29/A. § szerinti keretszámok**

1) Az Áht. 24. § (4) bekezdés a) pontja alapján az Önkormányzat **2025. évi várható bevételi és kiadási előirányzatainak felhasználási tervét** a rendelettervezet 21. számú melléklete tartalmazza. A költségvetési rendelettervezet alapján a működési, felhalmozási és finanszírozási bevételekből fedezett önkormányzati feladatok ellátása folyamatosan, a teljes költségvetési évben biztosított.

2) Az Áht. 24. § (4) bekezdés b) pontja alapján be kell mutatni **az önkormányzat többéves kihatással járó döntései számszerűsítését évenkénti bontásban és összesítve.** Az adatokat a rendelettervezet 23. számú melléklete tartalmazza. Elkülönítve szerepel az Önkormányzat és intézményei, továbbá a Polgármesteri Hivatal kötelezettségvállalása.

3) Az Áht. 24. § (4) bekezdés c) pontja alapján kell bemutatni a **közvetett támogatásokat**. A jogszabályi előírásnak eleget téve, a közvetett támogatások a következők:

1. ellátottak térítési díja címen a bölcsődei ellátottak, a szociális étkeztetés és a házi segítségnyújtás ellátások önkormányzati döntésen alapuló kedvezményének hatását mutatjuk be,
2. a rendelettervezet 22. számú melléklet 4-5. sorai tartalmazzák az önkormányzat rendeletében biztosított helyi adó kedvezmények (garázs, gépjárműtároló és pinceszinten elhelyezkedő helyiségek) várható összegét,
3. a helyiségek hasznosításából származó bevételből nyújtott kedvezmény, mentesség az önkormányzat vonatkozó rendeleteiben és a Képviselő-testület határozataiban meghatározott körben és mérték szerint vehető igénybe. A díjak beszedése, a kedvezmények alkalmazása az önkormányzati vagyon hasznosításával megbízott gazdasági társaságok feladata,

1. a rendelettervezet 22. számú melléklet 7-15. sorai mutatják be az egyéb kedvezmények között a térítésmentesen biztosított Erzsébetváros Újság, a szünidei napközis tábor kapcsán, az óvodai zöldség és gyümölcs program, valamint egyéb programok szervezése, egyéb juttatások kapcsán nyújtott kedvezményeket.

4)Az Áht. 29/A. §-a szerint: „A helyi önkormányzat, a nemzetiségi önkormányzat és a társulás évente, legkésőbb a költségvetési rendelet, határozat elfogadásáig határozatban állapítja meg

1. a Gst. 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeinek és
2. a Gst. 8. § (2) bekezdése szerinti adósságot keletkeztető ügyleteiből eredő fizetési kötelezettségeinek

a költségvetési évet követő három évre várható összegét.”

A Gst. fenti előírása és az Áht. 24. § (4) bekezdés d) pontjában foglaltak alapján az előterjesztés határozati javaslatának melléklete tartalmazza a szükséges adatokat. A melléklet alapján megállapítható, hogy Erzsébetváros Önkormányzatának a korábbi időszakban nem keletkezett hitel, kölcsön állománya, továbbá a 2025. évi költségvetésben sem tervezi hitel felvételét, így nem terheli adósságszolgálati kötelezettség.

**VII.**

**Tájékoztató Budapest Főváros VII. kerület Erzsébetváros Önkormányzata**

**2025. évi költségvetésében tervezett pályázatokról**

1. **Az Európai Unió és Magyarország költségvetése által társfinanszírozott, a Támogató által befejezetté nyilvánított projektek**
   1. **KEHOP-5.2.9 Pályázatos épületenergetikai felhívás a közép-magyarországi régió települési önkormányzatai számára**

**Épületenergetikai felújítások Budapest Főváros VII. ker. Erzsébetváros intézményein a KEHOP-5.2.9-16 pályázati konstrukció keretében (azonosítószáma: KEHOP-5.2.9-16-2016-00032)**

A Dózsa György út 46. szám alatti Bischitz Johanna Integrált Humán Szolgáltató Központ Idősek Bentlakásos Otthona és Átmeneti Gondozóháza és az Alsó Erdősor utca 14-16. szám alatti Alsóerdősori Bárdos Lajos Általános Iskola és Gimnázium épületének épületenergetikai korszerűsítésére 166.215 ezer Ft vissza nem térítendő támogatást nyert el az Önkormányzat.

A Dózsa György úti épületen külső homlokzati hőszigetelés és a lapostetővel fedett épületrészek felújítása, az Alsóerdősori iskolaépületen külső homlokzati hőszigetelés, lapostető felújítása, valamint az utoljára elkészült épületrész tetőszerkezetének hőszigetelése, fedésének felújítása és a tetőablakok cseréje valósult meg, továbbá mind a két intézményen napelemes rendszer került kiépítésre.

A 200 millió  forintot meghaladó összköltségű projekt megvalósult, a záró kifizetési igénylés és záró beszámoló 2020. június 19. napján elfogadásra került.

A projekt megvalósítás befejezésétől számított 5 évig a támogatás visszafizetésének terhe mellett meg kell felelni az 1303/2013/EU Rendelet 71. Cikkében foglaltaknak.

A projekt 4. fenntartási évéhez kapcsolódóan a 4. sz. fenntartási jelentés összeállításra és megküldésre került 2024. július 2. napján az elektronikus pályázói tájékoztató felületen keresztül a Program Irányító Hatóság részére.

* 1. **KEHOP-1.2.1. kódszámú „Helyi klímastratégiák kidolgozása, valamint klímatudatosságot erősítő szemléletformálás” (azonosítószáma: KEHOP-1.2.1-18-2019-00252)**

Erzsébetváros Önkormányzata a „Klímastratégia kidolgozása és klímatudatosságot erősítő szemléletformálás Erzsébetvárosban” című projektjére 20 millió Ft támogatást nyert a Környezeti és Energiahatékonysági Operatív Program keretén belül. A támogatás mértéke az elszámolható költség 100 %-a. A projekt megvalósítása 2020. július 7-én kezdődött és 2022. február 28-ig tartott. A projekt során elkészült a klímastratégia, létrejött a klímavédelmi meseösvény az Almássy téren és egy klímavédelmi installáció, elkészült a Klímabarát Erzsébetváros kiadvány és a klima.erzsebetvaros.hu aloldal, megvalósult számos szemléletformálási program. E feladatok elvégzésére felhasználásra került a teljes összeg, azaz 20.000 ezer Ft. A projekt beszámolója elfogadásra került. A projektet 5 éves fenntartási kötelezettség terheli.

1. **Az Európai Unió és Magyarország költségvetése által társfinanszírozott megvalósítás alatt álló projektek**
   1. **LIFE in Runoff  - LIFE 20CCA/HU/001774**

Erzsébetváros Önkormányzata egy - rajta kívül Budapest Főváros Önkormányzata, a XII. és XVIII. kerületi önkormányzatok, a Klímabarát Települések Szövetsége és a Trinity Enviro Kft. alkotta - konzorciummal sikeresen pályázott a „LIFE in Runoff” projekt megvalósítására. Az Önkormányzat a 2021. július 1-től 2025. június 30-ig tartó projekt keretében összesen 193.020,- EUR (kb. 75 millió Ft) értékben valósíthat meg feladatokat, aminek a 45 %-a (kb. 31 millió Ft) az Önkormányzat önrésze. Ez az önrész azonban hazai állami források felhasználása révén csökkenhet. A projekt célja a csapadékvíz visszatartását és felhasználását lehetővé tevő beruházások megvalósítása önkormányzati tulajdonban lévő épületeken, a lakosság ösztönzése a csapadékvíz felhasználására társasházak részére nyújtott támogatásokon keresztül, valamint egy olyan akcióterv kidolgozása, amely lehetővé teszi, hogy a jövőben a hirtelen lezúduló csapadékvíz minél kisebb károkat okozzon Erzsébetvárosban.

2025-ben az Önkormányzat feladatai a csapadékvíz visszatartását lehetővé tevő harmadik beruházás kivitelezése a Kisdiófa utcai közösségi kertben, egy szakértői tanulmány elkészítése, szabályozás kidolgozása, melyekre 15.520 ezer Ft kiadási előirányzatot, továbbá 8.492 ezer Ft támogatási bevételt tartalmaz a rendelettervezet.

* 1. **LIFE2022-Bauhausing  Europe**

Erzsébetváros Önkormányzata társult kedvezményezettként - spanyol koordináló kedvezményezett szervezet együttműködésével - sikeresen pályázott a „LIFE2022-Bauhausing Europe” projekt megvalósítására. Az Önkormányzat a 2023. október 1-től 2027. szeptember 30-ig tartó projekt keretében összesen 502.097,50,- EUR (kb. 190 millió Ft) értékben valósíthat meg feladatokat, aminek 200.839 EUR (kb. 80 millió Ft) az önrésze. A projekt célja a középületek újragondolása, a városrészek átalakítását ösztönző projektek részeként beruházások megvalósítása az önkormányzati tulajdonban lévő épületeken. Erzsébetvárosban a következő eredmények elérése a cél:

- a felújítandó középület energiahatékonyságának akár 30 %-os javítása,

- mintegy 16 224 kWh/év napenergia előállítása,

- a CO2-kibocsátás becsült csökkenése körülbelül 10 836 kg CO2/év mennyiségben,

- a vízfogyasztás csökkentése 30 m3/év mennyiségben,

- 1 000 lakosnak nyújtott előnyök,

- 360 m2-rel nagyobb felületű közcélú berendezések,

- három egyesület bevonása a helyi munkacsoportba.

2025-ben az Önkormányzat feladatai a Bethlen Téri Színház felújításához a kiviteli tervek elkészítése, majd ezek alapján a felújítás megvalósítása, valamint a kültési felújítások megtervezése és a megvalósítás megkezdése. Ezekre a feladatokra 157.940 ezer Ft kiadási előirányzatot, továbbá 22.163 ezer Ft támogatási bevételt tartalmaz a rendelettervezet.

1. **Megvalósult, fenntartási időszakban lévő hazai pályázatok**
2. **Budapest Főváros Önkormányzata Fővárosi Városrehabilitációs Keret 2016. évi pályázata**

**TÉR-KÖZ 2016 Budapest „B” program: Közösségi célú városrehabilitációs programok”**

**Erzsébetvárosi Kerületfejlesztési Pont kialakítása (Nagy Diófa utca 34.)**

A projekt keretében a Nagy Diófa utca 34. szám alatti, korábban kihasználatlan önkormányzati ingatlanból kerületfejlesztési pont kialakítása történt meg. A projektet a módosított támogatási szerződés szerint 2022. december 15. napjáig kellett megvalósítani. Az elszámolás benyújtásra került 76.377.201 Ft összegben. Az elszámolás elfogadását követően a támogatás kifizetési igénylésében közölt 24.704.417 Ft összegű támogatás 2023. évben befolyt.

A fenntartási időszak a projekt befejezését követő 5 évig, 2028. februát 27-ig tart, minden évben beszámolási kötelezettséggel.

1. **Budapest Főváros Önkormányzata Fővárosi Városrehabilitációs Keret 2016. évi pályázata**

**TÉR-KÖZ 2016 Budapest „B” program: Közösségi célú városrehabilitációs programok”**

**Kisdiófa Közösségi Kert ökologikus szemléletű fejlesztése (Kis Diófa utca 4.).**

A projekt keretében a Kis Diófa utca 4. szám alatti terület megújításával, zöldfelület fejlesztésével és tűzfal felújításával megújult funkciójú közösségi kert került kialakításra.

A projektet a módosított támogatási szerződés szerint 2022. december 15. napjáig kellett megvalósítani, az elszámolás benyújtásra került 72.045.635 Ft összegben. Az elszámolás elfogadását követően a támogatás kifizetési igénylésében közölt 37.298.750 Ft összegű támogatás 2023. évben befolyt.

A fenntartási időszak a projekt befejezését követő 5 évig, 2028. februát 27-ig tart, minden évben beszámolási kötelezettséggel.

1. **Nemzetgazdasági Minisztérium „Jedlik Ányos Terv” alapján - GZR-T-Ö-2016 kódszámú az „Elektromos töltőállomás alprogram a helyi önkormányzatok részére” pályázat**

**(azonosítószáma: GZR-T-Ö-2016-0067)**

Az Önkormányzat esetében a pályázat keretében támogatással beszerezhető töltőállomások/berendezések számának maximuma 5 darab volt.

* Az Önkormányzat összesen 4 darab „A” típusú (normál) töltőberendezést (2 x 22 kW teljesítményű) és 1 darab „C” típusú (villám) töltőberendezést szerzett be és telepített az alábbi helyszíneken:
* 1 db „A” típusú töltő: Bajza utca 3. szám előtti várakozóhely területe
* 1 db „A” típusú töltő: Sajó utca 1. szám előtti várakozóhely területe
* 1 db „A” típusú töltő: Wesselényi utca 8. szám előtti várakozóhely területe
* 1 db „A” típusú töltő: Wesselényi utca 56. szám előtti várakozóhely területe
* 1 db „C” típusú töltő: Kertész utca 4. szám előtti várakozóhely területe.

A közel 40.000 ezer Ft összköltségű projekt támogatási szerződés szerinti összköltsége: 28.342 ezer Ft, melyből az elnyert támogatás összege 13.104 ezer Ft. A projekt megvalósult, az üzembe helyezés időpontja 2019. augusztus 14. napja volt.

A fenntartási időszak a beruházás üzembe helyezésének napjával kezdődött és az üzembe helyezést követő 5 évig tartott.

A szakmai beszámoló és elszámolás, a 2019., 2020., 2021., 2022., 2023., és 2024. évekre vonatkozó fenntartási jelentések benyújtásra kerültek a Közreműködő Szervezet, az IFKA Közhasznú Nonprofit Kft. részére.

A fenntartási időszak lejártát követően - 2024. szeptember 1. napjától - az EVIN Nonprofit Zrt. üzemelteti tovább az elektromos töltőállomásokat.

1. **"Akadálymentes Erzsébetváros" FSZA 2022-1/TO pályázat keretében lakások akadálymentesítése**

A Fővárosi Szociális Közalapítvány az Önkormányzat részére kiadott FSZA 2022-1/TO számú támogatói okirat alapján 11.500 ezer Ft támogatást nyújtott az „Akadálymentes Erzsébetváros” című pályázat megvalósításához. A projekt fő tevékenysége 5 db akadálymentes ingatlan kialakítása volt, de a projekt fontossága, társadalmi hasznossága ezen messze túlmutat. Az akadálymentesítési projekt célja az volt, hogy a felújított önkormányzati bérlakások olyan mozgássérült, illetve látássérült fővárosi személyek használatába kerüljenek, akiknek ezzel nemcsak a lakhatási, hanem az életkörülményei is jelentős mértékben javulnak. A felújított lakások pályázat útján, gondosan összeállított bírálati szempontok szerint kerültek kiutalásra, biztosítva ezzel is az egyenlő bánásmód elvét.

A projekt megvalósításának időszaka 2023. május 15–től 2024. augusztus 31-ig tartott. A felújítás teljes összege 62.096 ezer Ft + áfa volt. Az Önkormányzat az elszámolási kötelezettségének eleget tett, a benyújtott beszámoló elfogadásáról szóló tájékoztatás 2024. december 13-án érkezett meg.

A 2024. szeptember 1-jén kezdődő 10 éves fenntartási időszak alatt az akadálymentesített, felújított önkormányzati bérlakásokat az Önkormányzat csak és kizárólag a projektben meghatározott fogyatékkal élő személyek részére pályáztathatja meg és adhatja ki.

1. **Megvalósítás alatt álló hazai pályázatok**

**"Fedett, zárható kerékpártárolók társasházak, lakótelepek környékén" FPH143/90/2024 pályázat keretében kerékpártárolók kialakítása**

Budapest Főváros Önkormányzata az Önkormányzat részére kiadott FPH143/90/2024 számú támogatói okirat alapján 6.516 ezer Ft támogatást nyújtott a „Fedett, zárható kerékpártárolók társasházak, lakótelepek környékén” című pályázat megvalósításához. A projekt fő tevékenysége 2 db fedett, zárható kerékpártároló kialakítása, illetve a tárolók rendeltetésszerű üzemeltetésének a biztosítása 3 évig. A pályázat célja a fenntartható közlekedés elősegítése és a kerékpáros infrastruktúra fejlesztése, különös tekintettel a biztonságos tárolási lehetőségek kialakítására. Ezekre a feladatokra 8.328 ezer Ft kiadási előirányzatot tartalmaz a rendelettervezet.

Kérem a Tisztelt Képviselő-testülettől a 2025. évi költségvetés előterjesztésének megtárgyalását és a rendelettervezet, valamint az alábbi határozati javaslat elfogadását.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének ..…/2025. (II. 19.) határozata az Áht. 29/A. §-a valamint a Gst. 45. § (1) bekezdés a) pontja és a 8. § (2) bekezdése alapján a saját bevételekről és az adósságot keletkeztető ügyletekből eredő fizetési kötelezettségekről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy az Áht. 29/A. §-a, valamint a Gst. 45. § (1) bekezdés a) pontja és a 8. § (2) bekezdése alapján a saját bevételekről és az adósságot keletkeztető ügyletekből eredő fizetési kötelezettségekről a határozat melléklete szerinti kimutatást elfogadja.

**Felelős:** Niedermüller Péter polgármester

**Határidő:** 2025. február 19.

**Hatásvizsgálat**

Budapest Főváros VII. Kerület Erzsébetváros Önkormányzata 2025. évi költségvetéséről szóló rendeletének várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

**1. A jogszabály társadalmi, gazdasági, költségvetési hatásai**

Az önkormányzat és a felügyelete alá tartozó intézmények feladatellátásának szabályozása, az éves gazdálkodás kereteinek meghatározása érdekében indokolt a rendelet megalkotása.

**2. A jogszabály környezeti és egészségi következményei**

A rendelet elfogadásának környezeti és egészségügyi következményei nincsenek.

**3. A jogszabály adminisztratív terheket befolyásoló hatásai**

A rendelet nem eredményez többlet adminisztratív feladatokat.

**4. A jogszabály megalkotásának szükségessége, a jogalkotás elmaradásának várható következményei**

A rendelet megalkotására az államháztartásról szóló törvény rendelkezésének betartása érdekében van szükség.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet többlet személyi, szervezeti és tárgyi feltételt nem igényel.

Budapest, 2025. február 5.

Niedermüller Péter

polgármester

Mellékletek:

- Előterjesztés mellékletei: (1 – 6. mellékletek, 7.1 és 7.2 Könyvvizsgálói jelentés)

- Rendelettervezet és mellékletei (1 – 25. mellékletek)

- Határozati javaslat melléklete: Kimutatás a saját bevételekről és az adósságot keletkeztető ügyletekből eredő fizetési kötelezettségekről